Maski pati nagtitino an pila asin nagkikiri-kiti na sana an transistor pinipirit pang patanugon. Pigbabalad-balad lang ang basang tela tanganing maalang asin magtanog pa maski dikit.\nMga palagong-lagong pa an boses kan mga announcer kadto. Arog ki Art Toralba asin Dottie Flores.\nSaro sana an radio station kadto an ABS CBN DZRB/ AM na nakabase enot sa Canaman Cam. Sur tapos nagbalyo sa ciudad nin Naga sa presenteng kinamumugtakan ngonyan sa harani kan Camarines Sur Provincial Hospital sa barangay Concepcion kataid kan highway.\nKan dekada 50 nagpoon nang magdakol an paradangog kan DZRB, the voice of Bikolandia, 5k an kusog kan tanog na dangog bako lang sa Bikol kundi abot sa Samar asin Quezon provinces.\nHuring parte kan dekada 50 kadakol nang paradangog sa radio ta dakol naman tindang transistor radyo na piglalako kan manlaen-laen na tindahan, ahente asin kompaniya.\nMay kuryente na kadto sa Naga(Bicol Electric Company kan mga Sison) asin Legazpi pero dikit pa an may takod kadaklan transistor man giraray.\nDuman na nagsikat an mga pangaran na Eddie Alanis. Arnold Abragan, Bert Neri, Noli Santa Cruz, Jess Volante, Beth Ireola, Del Delos Santos, Roger Villamor, Eddie Valenciano asin iba pa.\nPagpoon kan dekada 60 nagbukas an Filipinas Broadcasting Network, DZGE asin DZEB AM na may sanga sa Tuguegarao, Lucena asin Legazpi.\nNagbukas man an ABS CBN nin sanga sa Legazpi na sarong AM station. Duman na nagsikat si Jimmy Alanis tugang ni Eddie na naguin station manager kan ABS CBN sa Legazpi.\nSa Naga an mga sikat apuera ki Alanis si Soṅia Leaṅo, primerong manager kan FBN, Paco Felecidario, Sal Fortuno, ika-duwang manager kan FBN na nagtagal na pinakahalawig sa pwesto, Sal Orbon, Fiorell Salvo, Saavedra alyas Tsokolate.\nNadangog na an boses ni Noli Mapa, Ruben Ocampo alyas Lolo Beloy, Felipe T. Bio alyas Bio-bio kan “Apat na Tagulipdan”, George Dumagiun, Sammy Garcia, Manny Enalpe, Arnold Sayson, Ben Almeda, Didoy saka Napi.\nApuera kan ABS CBN asin FBN nagbukas na an DZDR na saderi man kan mga Ravanera na taga Naga. Maogma na an aire sa radio kaidto.\nAn mga anoouncer na taga-Naga pig-iimbitaran na maguin emcee sa Daet Cam. Norte, Tagcawayan, Quezon, Polangui asin Pioduran Albay asin sa Burias Masbate.\nNagpoon na an mga varity shows sa entablado arog kan Dalan sa Kalangitan, Liberty Big Show, Eddie Alanis Show na tampok sa Eddie Alanis, Arnold Abragan asin Sal Orbon.\nKan si Sal Fortuno na an hadi sa aire kan FBN boses nya lang an nadadangog sa mga newscasts. Kool na kool, mayong komentaryo, very objective, purong bareta sana.\nKan panahon man n aini nagsikat si Rufo Tuy Jr. poon sa DZRB nagbalyo sa DZDR tapos nagbalyo sa DZGE. Dai nalingawan an pambihirang Bikol , bareta sa panahon asin bareta hali sa espasyo lalo na duman sa bulan(moon) kan magtungtong an primerong tao duman.\nKan mga panahon nin mga transistor nagdanay abot dekada 70 sagkod na magdeklara nin Martial Law. Poon kadto nagbago na an tono kan radio mala ta may mga estasyon na pigpasara arog kan DZRB asin an diyaryong Bicol Mail. An natada lang na nagtatanog iyo an DZGE.\n(Sa masunod an Part II kan estoryang ini tungkol sa broadcasting kan radyo asin telebisyon kan panahon nin Martial law asin paka-Martial Law).


JoSal: bulawan na iribanan | Magbikol Kita\nSunday, December 05, 2021, 9:52pm\nJoSal: bulawan na iribanan\nPublished on Sunday, August 30, 2020, 12:25pm\nSiisay an mahunà na an duwang college scholars kan pamosong Unibersidad kan Nueva Caceres (non scholae sed vitae)—an lalaki popular na newscaster asin station manager na maliputon an lagong kan boses, estudyante kan College of Commerce, saka an mestisang magayon, scholar, asin student leader kan College of Education—magkakaaguman sa Wedding of the Year kaidtong Abril 29, 1970, sa Peṅafrancia Shrine Naga City, duwang taon antes kan Martial Law?\nSiisay an mahunà na an pambihirang kombinasyon na ini mabunga nin pitong aki—6 na babayi saka sarong lalaki, plus pitong makuapo, asin magigin makolor na riding-in tandem sa pulitika sa Rinconada? Mayong iba kundi sinda dating Congressman Salvio B. Fortuno asin si incumbent Congresswoman Jocelyn Faustino Fortuno kan Nabua, Camarines Sur.\nSi Sal an tawong dawa magayon an boses, dai naglalangkaw an tono kun nagtataram, on-air man or off-air, iyo an pigtiwalaan sa pagpadalagan kan pinakadakulang Bikolano radio company, an Filipinas Broadcasting Network, Inc. (FBN) na pagsasadiri kaidto ni dipuntong Senador Edmundo B. Cea sa laog nin halawigon na panahon huli sa liputok na pagtubod saiya kan maisog asin madunong na outstanding provincial fiscal, bilang general manager.\nNagpoon tulos sya nin halawig na karera sa serbisyo publiko.\nInot, bilang direktor kan Canaman-Magarao-Bombon district kan CASURECO II, dangan bilang pinakahoben na presidente kan kooperatiba, sagkod magin topnoptcher na bokal kan probinsya nin Camarines Sur (35 banwaan saka Iriga City), asin bokal kan Rinconada district.\nKan 1995, nanggana syang bise gobernor kan pinakadakulang probinsya asin nagsirbi nin tulong surunudan na turno, an pinakainot sa siring na posisyon sa historya kan Camarines Sur. Trangkilo asin produktibo an sangguniang panlalawigan: nagkaigwa nin opisyal na historya an Camariness Sur; an Mayo 27 idineklarang aldaw kan pagkatugdas, official nonworking holiday pati sa Naga saka Iriga, naibalyo an selebrasyon kan Kaogma Festival hali sa Naga pasiring sa Pili, minukna an Central Bicol State University of Agriculture (CBSUA), binuksan an pamosong CWC asin Lago del Rey, asin kadakol pang iba.\nKaya bakong makangalas na kan inot na magkandidato syang congressman kan Rinconada area, gana tulos. Pinanamit man syang sarong daog for congressman pero kan magbalik sya giraray bilang bise gobernador, nakatapos syang tulong brilyanteng turno bilang representante kan fifth district, and the rest is history. Sya an pigbibistong “Road Infrastructure King” kan probinsya ta 100% kan mga tinampo sa saiyang distrito napakarahay nya asin naipasemento o ispalto, pati Buhi asin Balatan, na haloy nagparaharalat na magkaigwa nin tultol na dalan.\nKan matapos sya kan turno bilang deputado kan 2019 rinibayan sya kan saiyang magayon na agom sa kaparehong puwesto.\nPrimero idto sa historya kan probinsya na an sarong broadcaster na pulitiko riribayan man saná kan saiyang agom na paratukdo na nanggana pati nin pinakadakulang lamang.\nKun iisipon an broadcast asin teaching profession parehong karera nin pagtukdo o edukasyon. An announcer sa likod kan mikropono, an maestra sa atubangan kan mga estudyante sa laog kan classroom.\nSi Sal konsideradong Dean of Bikolano Broadcasters, pirang beses nagin chairman kan KBP asin pigmimirar na idolo kan ginatos na working broadcasters na nag-agi sa lindong kan saiyang liderato asin pagmato puon kaidto sagkod ngunyan.\nSya an nag-introdusir asin nagmukna kan inot na news department nin sarong local radio network: an dzGE sa Camarines Sur asin dzRC sa Albay na dating may mga sanga sa Tuguegarao, Cagayan asin San Pablo City.\nAn FBN an pinakamidbid na training ground nin broadcast sa Bikol na nagprodusir bako saná nin mga outstanding announcers asin DJs kundi pati mga darakulang lider-pulitiko: mga alkalde, bokal, bise gobernador, gobernador, asin congressman, mga station managers, KBP chairpersons, asin founders kan Association of TV and Radio Announcers of Camarines Sur o ATRACS na sya an solong adviser. Si Sal iyo an Santa Claus kan broadcast media taun-taon sagkod ngunyan.\nSa ibong na lado, si Jo Fortuno na nagpuon bilang public school teacher, nagin pamayo kan Alternative Learning School (ALS) sa Naga asin nagin lider/spokesperson kan Naga City Teachers Association (NACITEA).\nNatawan nin award o minidbid bilang Most Outstanding Teacher of Naga City, Camarines Sur, asin sa intirong Pilipinas. An ambisyon saná kuta ni Jo bilang first lady ni Sal asin bilang mabuot asin mahigos na agom nin sarong pulitiko.\nIdto palan, dai aram kan kadaklan, pig-aadalan nyang entero bako saná an hiru-hiro kan saiyang agom bilang serbidor kundi an mga kaisipan kaini asin pangaturugan.\nKaya kan manggana sya bilang primerong babaying representante sa kongreso kan Rinconada, an pinakadakulang political district kan Camarines Sur, dai nagngalas an mga tawo kan sya pakaputon bilang chairperson kan mahalagang Committee on Bicol Recovery and Economic Development (BRED).\nEdukasyon para sa mga kaakian asin mga hobenes kan Rinconada an saiyang ipinaglaban durante kan karampanyahan sagkod ngunyan na sya nakatukaw na.\nSunod sa edukasyon iyo an hanapbuhay, trabaho, dagdag na ingreso sa kada saro sa saiyang distrito.\nGigibuhon nya iyan sagkod na matapos an saiyang turno.\nAn saiyang partner na si Sal nasa likod saná asin kataid nya man giraray sagkod ngunyan.\nIni an tawong dai nalilingaw sa mga amigo puon sa pagkaaki sa Nabua, sa high school sa Ateneo (sya an Yoyo King kan dekada ‘60), asin mga kabarkada sa radyo asin telebisyon mantinido nya an liputok na relasyon.\nSabi kan iba, sya na an amigo na dadamayan ka maski magdamlag. Sabi ni Mario Ochoa, si Salvio Fortuno an masalbar asin mataong swerte bako saná sa Rinconada kundi sa Bikolandia.\nMayo syang kalaban sa pulitika ta maski sa ibong na kudal kan partido amigo niyang pirmi, sabi ngani kaiyan mayo syang maraot na tinapay.\nAn hapot ngonyan bako kun ano an puturo ni Sal o ni Jo, kundi kun ano an puturo ni JoSal sa mga maabot na taon?\nAn saindang mga aki: Joanne, Cherylyn, Anelle, Dessa, Josa, Jesette, JP: mga makuapo: Sophia, Jada, Basti, Rylee, Ethan, Natalia, EJ (+).\nSi Sal an numero unong paraimbento nin mga tataramon na ginagamit asin naglalakop bako saná digdi kundi sa ibang lugar man—“Maurag nang kadikit,” “awtomatik,” asin an pinakabantugan na “pangyayari!”\nDai ta na muna isipon kun ano an plano kan duwa sa pulitika an importante na sinda nagselebrar pa saná kan saindang ika-50 anibersaryo bilang mag-agom kan Abril 29.\nTo Cong JoSal: Congratulations and Happy Golden Wedding Anniversary.


Tingga - Wikipedia\nSarong halimbawa nin elementong kimikal na tingga\nAn tingga (Ingles: lead) iyo sarong elementong kimikal na may simbolo na Pb sagkod atomikong bilang na 82. Saro ining malumoy, malumoy na klase, asin natutuping metal pero kabale ini sa grupo nin mga magagabat na metal. Kulay asul na may puti an tingga pero nagigin abo an kulay kaini kapag nadurusan. Nagigin garu pirak ini kapag natunaw.\nPiggagamit an tingga sa paggibo nin mga edipisyo, mga baterya, mga bala, mga pagabat, parte nin mga pigsalak mga metal, asin pananggalang nin radyasyon. Ini an may pinakahalangkaw na atomikong bilang sa gabos nin mga pusog na elemento, pero an ikaduwang may pinakahalangkaw na bilang, an bismuto, iyo may half-life o kabangang-buhay na halabaon (mas halaba pa sa edad nin kalawakan) na pupuwede man ining sabihon na pusog. An apat kaining pusog na isotopyo iyo igwang 82 na proton, sarong "mahiwagang numero" sa modelong nukleyar na palnit (nuclear shell model) nin mga nukleong atomiko (atomic nuclei).\nNakalalason an tingga sa mga hayop sa mga paaging pagraot kaini sa sistema pang-ugat asin sa pagtao kaini nin helang sa utak. Nakakagibo man ini nin mga helang sa dugo nin mga hayop. Arug kan asoge, saro man ining magabat na metal, epektibong lason sa ugat o neurotoxin an tingga na naiipon sa mga malulumoy na masel sagkod sa mga tulang. An pagkalason sa tingga iyo naiheras na sa historya kan Roma, Gresya, asin Tsina.\nAn Wikimedia Commons igwa nin medya dapit sa Lead.\nKinua sa "https://bcl.wikipedia.org/w/index.php?title=Tingga&oldid=201342"\nHuring binago an pahinang ini kaitong 28 Enero 2021, alas 05:22.


1 Corinto 14 | Bibliya Online | New World Translation\nKakayahan na magpropesiya asin magtaram sa lain-lain na lengguwahe (1-25)\nAregladong mga pagtiripon nin mga Kristiyano (26-40)\nKun ano an dapat na paggawi nin mga babayi sa kongregasyon (34, 35)\n14 Magmaigot sa pagpahiling nin pagkamuot, alagad padagos na maghinguwang makamtan an espirituwal na mga balaog, lalong-lalo na an kakayahan na magpropesiya. 2 Huli ta an saro na nagtataram sa ibang lengguwahe bako sa mga tawo nagtataram kundi sa Diyos, dahil dai man nin nakakasabot, maski ngani nagtataram siya nin sagradong mga hilom paagi sa espiritu. 3 Alagad, an saro na nagpopropesiya nagpapakusog asin nagpaparigon saka nagraranga sa mga tawo paagi sa saiyang mga tataramon. 4 An saro na nagtataram sa ibang lengguwahe nagpapakusog kan sadiri niya, pero an saro na nagpopropesiya nagpapakusog nin kongregasyon. 5 Ngunyan gusto kong gabos kamo magtaram sa lain-lain na lengguwahe, pero mas gusto ko na magpropesiya kamo. Sa katunayan, an saro na nagpopropesiya mas urog kisa sa saro na nagtataram sa lain-lain na lengguwahe, apuwera na sana kun interpretaron* niya an saiyang mga sinasabi, tanganing mapakusog an kongregasyon. 6 Alagad mga tugang, kun sa panahon na ini magdiyan ako sa saindo na nagtataram sa lain-lain na lengguwahe, anong karahayan an magigibo ko sa saindo kun dai man sana ako magtatao sa saindo nin sarong kapahayagan o nin kaaraman o nin sarong propesiya o nin sarong katukduan? 7 Pareho iyan sa mga instrumento sa pagtugtog, arog kan plawta o arpa. Kun dai nin pagkakalain an mga tanog kaiyan, paano maaaraman kun arin an pigtutugtog sa plawta o arin an pigtutugtog sa arpa? 8 Asin kun bakong malinaw an pagpatanog kan trumpeta bilang senyal, siisay an mag-aandam para sa ralaban? 9 Kaagid kaiyan, kun dai kamo maggamit nin mga tataramon na madaling maintindihan, paano maaaraman nin mga tawo kun ano an pigsasabi nindo? An luwas kaiyan, duros an kaulay nindo. 10 Maski ngani totoo na sa kinaban may manlain-lain na paagi nin pagtaram, pero gabos iyan igwa nin kahulugan. 11 Huli ta kun dai ko nasasabutan an kahulugan kan pigtataram nin sarong tawo, para sa saiya taga ibang nasyon ako, asin para sa sako taga ibang nasyon siya. 12 Kaya kamo man, huling maigot nindong minamawot an mga balaog kan espiritu, maghinguwa kamo na urog pang mahiling sa saindo an mga balaog na magpapakusog sa kongregasyon. 13 Kun siring, an saro na nagtataram sa ibang lengguwahe mamibi na mainterpretar* niya an saiyang mga sinasabi. 14 Huli ta kun ako namimibi sa ibang lengguwahe, an balaog kan espiritu na yaon sa sako an namimibi, pero an sadiri kong isip dai naggagana. 15 Ano ngunyan an kaipuhan gibuhon? Mamimibi ako paagi sa balaog kan espiritu, alagad mamimibi man ako na ginagamit an sadiri kong isip. Mag-aawit ako nin pag-umaw paagi sa balaog kan espiritu, alagad mag-aawit man ako nin pag-umaw na ginagamit an sadiri kong isip. 16 Ta kun dai, pag nagpahayag ka nin pag-umaw paagi sa balaog kan espiritu, paano masabi nin “Amen” sa ipinahayag mong pasasalamat an sarong ordinaryong tawo diyan sa saindo, mantang dai niya aram kun ano an sinasabi mo? 17 Totoo, magayunon na paagi iyan nin pagpasalamat, pero dai man napapakusog an tawong idto. 18 Nagpapasalamat ako sa Diyos na nakakapagtaram ako sa mas dakul na lengguwahe kisa saindo gabos. 19 Minsan siring, mas gugustuhon ko pang magtaram nin limang tataramon sa kongregasyon gamit an sadiri kong isip,* tanganing makapagtukdo man ako sa iba, kisa magtaram ako nin diyes mil na tataramon sa ibang lengguwahe. 20 Mga tugang, dai kamo magin siring sa saradit na aki sa saindong pakasabot, kundi magin siring kamo sa saradit na aki kun manungod sa karatan; asin magin siring kamo sa adulto sa saindong pakasabot. 21 Nasusurat sa Katugunan: “‘Paagi sa mga lengguwahe nin mga taga ibang nasyon asin paagi sa mga tataramon nin mga dayuhan makikipag-ulay ako sa banwaan na ini, asin maski iyan pa an gibuhon ko, dai sinda magdadangog sa sako,’ an sabi ni Jehova.”* 22 Kun siring, an pagtaram sa lain-lain na lengguwahe sarong tanda bako para sa mga nagtutubod kundi para sa mga dai nagtutubod, mantang an pagpropesiya bako para sa mga dai nagtutubod kundi para sa mga nagtutubod. 23 Kaya kun an bilog na kongregasyon nagtitiripon sa sarong lugar asin gabos nagtatararam sa lain-lain na lengguwahe, tapos may naglaog na mga ordinaryong tawo o mga dai nagtutubod, bako daw sasabihon kan mga ini na nabubua na kamo? 24 Alagad kun kamo gabos nagpopropesiya dangan naglaog an sarong dai nagtutubod o an sarong ordinaryong tawo, an mga itinataram nindo gabos magseserbing saway sa saiya saka magpapahiro sa saiya na siyasaton an sadiri niya. 25 Asin an mga nakatago sa saiyang puso mahahayag, asin huli kaiyan siya masubsob asin masamba sa Diyos, na nagsasabi: “An Diyos talagang yaon sa saindo.” 26 Ngunyan mga tugang, ano an kaipuhan gibuhon? Pag nagtitiripon kamo, an saro mag-awit nin salmo,* an saro man magtukdo, an saro pa magsabi nin kapahayagan, an saro pa magtaram sa ibang lengguwahe, asin an saro pa mag-interpretar. Mangyari lugod an gabos para sa pagpapakusog. 27 Asin kun igwa nin magtataram sa ibang lengguwahe, limitaran iyan sa duwa o tulong tawo asin dai na magsobra diyan, tapos gibuhon iyan nin pasaro-saro asin dapat may mag-interpretar.* 28 Alagad kun dai nin mag-iinterpretar,* dapat siyang magdanay na silensiyo sa kongregasyon asin kaulayon niya an sadiri niya asin an Diyos. 29 Pataramon an duwa o tulong propeta, asin an iba magdangog tanganing sabuton an kahulugan. 30 Pero kun igwang saro na mag-ako nin kapahayagan mantang nakatukaw sa pagtiripon, an nagtataram dapat na magsilensiyo. 31 Huli ta kamo gabos puwedeng magpropesiya nin pasaro-saro, tanganing an gabos makanuod saka mapakusog. 32 Asin an mga balaog kan espiritu na itinao sa mga propeta kaipuhan na gamiton kan mga propeta sa kontroladong paagi. 33 Huli ta an Diyos bako Diyos nin karibarawan kundi nin katuninungan. Arog kan kamugtakan sa gabos na kongregasyon kan mga banal, 34 an mga babayi magdanay na silensiyo sa mga pagtiripon, huli ta dai itinutugot na sinda magtaram. Imbes, magpasakop sinda, siring kan sinasabi man kan Katugunan. 35 Kun may gusto sindang maaraman, maghapot sinda sa saindang agom sa harong, dahil nakakahali nin dignidad pag an sarong babayi nagtataram sa kongregasyon. 36 Sa saindo daw naggikan an tataramon nin Diyos, o sa saindo sana daw iyan nakaabot? 37 Kun an siisay man naniniwala na siya sarong propeta o may balaog kan espiritu, dapat niyang midbidon na an mga bagay na isinusurat ko sa saindo pagbuot kan Kagurangnan. 38 Alagad kun babaliwalaon ini nin saro, babaliwalaon man siya.* 39 Kaya mga tugang, padagos kamong maghinguwa na makapagpropesiya, pero dai man nindo ipagbawal an pagtaram sa lain-lain na lengguwahe. 40 Minsan siring, gibuhon nindo an gabos na bagay sa kagalang-galang asin aregladong paagi.*\n^ O “itradusir.”\n^ O “maitradusir.”\n^ O “pakasabot.”\n^ O “magtradusir.”\n^ O “magtatradusir.”\n^ O posibleng “kun an saro dai nakakasabot, magdadanay siyang dai nakakasabot.”\n^ O “organisadong paagi.”


NGUNYAN na infotech an nangongorog na paagi kan haros gabos sa satong sosyudad, an kinaban orog asin padagos na nagsasadit, asin an mga magkakatood o magkakapamilyang sinuruhay nin distansya liwat na pinagrararani sa lambang saro. Karakter kaini an nakakakilag na kaskas kan dalagan kan impormasyon, nakakakubhan na seresegundong pag-abot kan mga preskong bareta hale sa manlaenlaen na parte kan kinaban, asin nakakangalas na kadakulan kan mga bagay-bagay na madudukayan sa internet. Tinatawan man kaini nin pagkakataon an lambang saro na magheras kun sain an pagheras sarong global na paghiro, kun sain an bilog na kinaban an puwedeng makasaksi sa impormasyon na pinadara nin siisay man. Mala ngani ta an weblogggers sa internet milyones na an bilang, asin an mga weblogs o blogs kan mga taong ini puwedeng mabasa kan bilog na kinaban. Positibo an sakong paghiling sa bagay na ini, orog nang dai ta naman maiibitaran an globalisasyon, kun sain natatawan tang oportunidad an ibang kultura na mamamsayan minsan pagsirip sana an kun anong igwa kita.\nSabi ngani kan parasurat na si Butch Dalisay, marhay na bareta ini orog na sato na labilabing gayo an pagboot na ipamidbid sa kinaban na igwang magayon na sosyudad sa parteng ini kan globo. Kun hihilingon, simple sana asin dakula an kontribusyon kan teknolohiya sa pagpalakop kan kultura, partikular na kan kulturang Bikolnon. Sa pagkakaaram ko, tolong peryodikong Bikol an igwang online version, nagkakapirang Bikolanong parasurat an igwang blogs kun sain nababasa an saindang mga obra, an mga siyudad asin probinsiya sa Bikol igwa man mga websites. Sa saro pang na lado, magayon na bagay an infotech sa satong nasyon, orog nang saro kita sa mga mayor na pinaghahalean nin mga overseas workers. An mga amang nasa balyong dagat puwede nang makaulay an saindang mga aki asin agom na nahihiling sinda sa monitor sa paagi kan webcam, an mga personal o mga pangnegosyong surat man puwede nang makaabot sa padudumanan kan mga ini sa laog sana nin tolong segundo sa paagi kan mga email. Kontra ini sa land mail na inaabot bulan an pagpadara, mala ngani ta si pckage ko para ki Frank Peñones sa California, hinulog ko kan Pebrero, alagad hanggan ngunyan dai pa nakukua, asin duda naman ako kun idto makukua pa ni Frank.\nKan sarong aldaw, pinunan ko an sarong Yahoo! Egroup na nagtutubod akong puwedeng magsurumpayan kan koneksyon kan mga Bikolano yaon man sinda sain sa bilog na kinaban. Ini an eBicol. Minukna ko ini tanganing magkaigwa nin egroup an mga Bikolano kun sain daing kaolangan sindang makapagpapahayag kan saindang pagka-Bikolano, o mag-uuruurulay dapit sa manlaenlaen na bagay. Igwa naman mga naenot nang Bikol egroups, kaya lang kadaklan moderated asin partisan, igwang kinikilingan asin minsan dai man rinerespeto an opinyon kan gabos, iyan sa likod kan sinasabi nindang sinda nagtutulod sa balanse asin pantay na pagtratar sa mga isyu. Sa eBicol, an gabos tatawan nin pagkakataon na magpahayag. Pinadara ko an mga imbitasyon sa email addresses kan ginatos na mga Bikolano, mga email addresses na nagkakurua ko sa sadiri kong emails, orog na idtong mga email blasts (mga emails ini na pinadara nin sarabay sa kadakol na email addresses). Sa laog nin sarong aldaw, nakatipon ini nin labi sa sampolong miyembro, asin sa pantolong aldaw, kadakol na an mga miyembro asin padagos pa ining nagdadakol. An mga nagin miyembro nang-iimbitar naman sa saindang mga kamidbid tanganing mag-ayon sa eBicol.\nSa laog man kan halipot na panahon, igwa naman mga isyu asin tema na pinag-oorolayan sa laog kan egroup. Mala ngani ta kadakol na an nagpahayag na pagkasararoan na magbilog nin Diksyunasyong Bikol. Siring sa sakong linalaoman, an paghidaw sa Bikol an enot na nangongorog na tema, kadakol kaya sa mga bagong miyembro an mga nasa ibang nasyon. Igwa nang mga miyembro na nagin miyembro sa pag-imbitar kan ibang miyembro. Dakula an paglaom ko sa egroup na ini puwedeng magin kamalig o harong kan mga Bikolano sa bilog na kinaban kun sain an impormasyon iyo an magdadara nin direksyon.\nSa panahon na ini nin infotech, kun sain an teknolohiya an nangongorog na paagi sa pag-uswag, ano man baya ta dai ta pa gamiton ini para sa satong pakikipagsaro sa satong kapwa? Magin positibo man logod an satong paghiling sa pagsadit kan kinaban na dara kan infotech, kun sain an pagkakasuruhay nahihipnoan asin sindang mga magkakararayoan napapagsararo, kun sain an hapot kan saro na nasa ibang lugar kaskas na nasisimbag kan katood na uya digdi sa Bikol, kun sain an kagayonan kan satong rona naipapahiling sa iba minsan dai pa sinda nakakaabot digdi.\nDuman palan sa boot mag-ayon sa eBicol, dumanan po an http://groups.yahoo.com/group/eBicol/join. Libre po ini.


Pagsakit—Padusa Daw Iyan nin Diyos Huli sa Kasalan?\nPILAY AN WALANG BITIS NI LUZIA. Kan aki pa siya, nagkaigwa siya nin polio (poliomyelitis), sarong nakakaulakit na hilang na inaatake an nervous system kan hawak. Kan 16 anyos siya, sinabihan siya kan saiyang among na babayi, “Padusa iyan saimo nin Diyos ta nagin sutil ka saka dai ka nagsusunod ki Mama mo.” Pirang taon na an naglihis, nagigirumduman pa man giraray ni Luzia an makulog na mga tataramon na idto.\nKAN MAARAMAN NI DAMARIS NA MAY KANSER SIYA SA HUTOK, hinapot siya kan saiyang ama: “Anong ginibo mo ta nangyari iyan saimo? Siguradong may marauton kang ginibo kaya pinapadusahan ka nin Diyos.” Nakulgan na marhay si Damaris sa sinabing iyan kan saiyang ama.\nHaluyon nang pinaniniwalaan kan mga tawo na an hilang padusa nin Diyos. Sinasabi sa librong Manners and Customs of Bible Lands na dakul na tawo kaidtong panahon ni Cristo an naniniwala na an “hilang resulta nin pagkakasala kan tawong nagkahilang, o kan kapamilya niya, asin itinatao iyan bilang padusa kan siring na pagkakasala.” An Medieval Medicine and the Plague nagsasabi na kaidtong Edad Medya “naniniwala an mga tawo na nagpadara an Diyos nin mga damat tanganing padusahan sinda huli sa mga kasalan ninda.” Kaya, kan magadan an minilyon na tawo sa bilog na Europa huli sa epidemya kan ika-14 siglo, buot daw sabihon padusa idto nin Diyos sa mga maraot? O dahil idto sa sarong impeksiyon huli sa bakterya, arog kan nadiskubre kan mga parasiyasat sa medisina? Tibaad mag-isip an iba, ginagamit daw talaga nin Diyos an hilang para padusahan an mga tawo huli sa saindang mga kasalan? *\nPAG-ISIPAN: Taano ta nagpaumay si Jesus nin mga tawong may hilang kun an hilang asin pagsakit ginagamit nin Diyos bilang padusa? Kun arog kaiyan, bako daw na magigin daing saysay an hustisya asin pagigin makatanusan nin Diyos? (Mateo 4:23, 24) Dai nuarin man kokontrahon ni Jesus an mga ginigibo nin Diyos. Sinabi niya: “Pirmi kong ginigibo an mga bagay na nakakapaugma sa saiya” asin, “ginigibo ko kun ano an ipinagbuot kan Ama na gibuhon ko.”—Juan 8:29; 14:31.\nMalinaw an sinasabi kan Bibliya. An Diyos na Jehova nungkang magibo nin bakong makatanusan. (Deuteronomio 32:4) Halimbawa, bako an Diyos an dahilan kan pagbagsak nin sarong eroplano, na guminadan sa dakul na inosenteng tawo, huli sana ta gusto niyang padusahan an saro na nakasakay diyan! Kauyon kan pagigin makatanusan nin Diyos, sinabi ni Abraham, sarong maimbod na lingkod nin Diyos, na dai lamang nin Diyos ‘[paparaon] an mga matanos kaiba kan mga maraot.’ ‘Imposibleng gibuhon’ niya iyan, an sabi niya. (Genesis 18:23, 25, BPV) Sinasabi man kan Bibliya na “an Diyos dai magibo nin karatan”; dai siya magibo nin sala.—Job 34:10-12, BPV.\nKUN ANO AN ITINUTUKDO SA SATO KAN BIBLIYA MANUNGOD SA PAGSAKIT\nAn pagsakit na inaagihan ta bakong padusa nin Diyos sa espesipikong kasalan niyato. Lininaw mismo ni Jesus an bagay na ini kan mahiling niya asin kan saiyang mga disipulo an sarong lalaki na buta na kan mamundag. “Hinapot siya kan saiyang mga disipulo: ‘Rabbi, siisay an nagkasala, an tawong ini o an mga magurang niya, kaya ipinangaki siyang buta?’ Nagsimbag si Jesus: ‘Bako an tawong ini an nagkasala asin bako man an mga magurang niya, alagad pagkakataon ini na mahayag an mga gibo nin Diyos paagi sa saiya.’”—Juan 9:1-3.\nHuling sala an paghuna kan mga disipulo ni Jesus, siguradong nangalas sinda kan sabihon sainda na bakong dahil sa kasalan kan lalaki o kan mga magurang kaini kaya ipinangaki siyang buta. Dai lang pinaumayan ni Jesus an lalaki, kundi sa paggibo niya kaiyan naitama niya man an salang paniniwala na an pagsakit padusa hali sa Diyos. (Juan 9:6, 7) An mga tawong igwa nin malalang hilang ngunyan puwedeng maranga sa pakaaram na bako man an Diyos an dahilan kan hilang ninda.\nKun totoong padusa nin Diyos sa mga tawo an hilang huli sa mga pagkakasala ninda, taano ta pinaumayan pa sinda ni Jesus?\nSinisigurado sa sato kan Kasuratan\n“An Diyos dai puwedeng baluon na may maraot na intensiyon, asin siya mismo, dai niya binabalo na may maraot na intensiyon an siisay man.” (SANTIAGO 1:13) Kaya, an maraot na mga bagay na nagpasakit sa katawuhan sa laog nin dakul na siglo, arog kan hilang, kulog, asin kagadanan, madali nang halion.\n“Pinaumayan [ni Jesu-Cristo] an gabos na nasasakitan.” (MATEO 8:16) Kan paumayan niya an gabos na minadulok sa saiya, ipinahiling kan Aki nin Diyos kun ano an gigibuhon kan Kahadian nin Diyos sa bilog na kinaban.\n“Papahidon niya [nin Diyos] an gabos na luha sa saindang mga mata, asin an kagadanan mawawara na. Dai na man magkakaigwa nin pagmundo, o nin pagtangis, o nin kulog. An mga dating bagay nakalihis na.”—KAPAHAYAGAN 21:3-5.\nKun siring, taano ta nakakaeksperyensiya an katawuhan nin grabeng kulog asin pagsakit? Dakul na siglo nang pinag-iisipan kan mga tawo an hapot na iyan. Kun bako an Diyos an dahilan, siisay an responsable kaiyan? Sisimbagon an mga hapot na iyan sa masunod na artikulo.\n^ par. 4 Baga man may mga pagkakataon kaidto na pinapadusahan nin Diyos an mga tawo huli sa espesipikong mga kasalan ninda, mayong sinasabi an Bibliya na ginagamit ngunyan ni Jehova an hilang o trahedya tanganing padusahan an mga tawo sa saindang mga kasalan.\nSinasabi kan Bibliya an tulong panginot na dahilan nin pagsakit nin tawo.\nI-share I-share Pagsakit—Padusa Daw Iyan nin Diyos?\nAno an Sinasabi kan Bibliya Manungod sa mga Pandemya?


‘‘World Foodless Day’’ iseselebrar kan AWFO\nAn Amihan Women’s Farmers Organization (AWFO) nakatalaan maglansar nin protesta sa atubangan kan Capitolyo Provincial sa Pili, Camarines Sur asin opisina rehiyonal kan Department of Agriculture (DA) nganing digdi ninda iselebrar an ‘‘World Foodless Day’’ envez kan dating World Food Day.\nNag-aandam na an miembros hali sa manlaen-laen na banwaan kan Camarines Sur asin suportado pa kan mga progresibong grupo sa saindang protest rally na gigibohon sa Oktubre 30.\nSi Tess Ciello, pamayo kan AWFO nagsabi na mayor na isyu na saindang ipapaabot sa gobierno provincial asin DA iyo an kawaran nin suporta sa saindang sektor nganing mapalangkaw an produksyon agricultura.\nIgwang pigsasabi an DA na tabang sa mga paraoma sa lindong kan Rice Tarrification Law (RTL) alagad ‘‘selected’’ sana man na pigtatawan nin prioridad an mga cooperativa. Maging man an gobierno provincial dapat maghiro man nganing makatabang sa pagpalankaw nin produksyon sa agricultura.\nNanindugan an AWFO dai man nakatabang sa mga paraoma an RTL envez an napa-asenso iyo an rice traders.\nNagparababa an presyo kan paroy mala ngani ngonian nagdadalagan na sana sa P11 hast P12 asin kan pigsasabing makakatabang alagad nagpalugi sa paraoma.\nLiwat nindang ikukurahaw na dapat ibasura na kan Rice Tarrification Law mantang pasakit sana sa paraoma.\nSinabi pa ni Emily Bordado, parataram kan DA Bicol na milyones peso na nin cantidad nin makinarya an saindang na-itabang sa grupo kan paraoma.\nAfuera kan saindang loan program, igwa pang libreng hybrid seeds asin libreng abuno.\nMala ngani halangkaw an produksyon kan locally produced rice asin target na makaproducer nin 2.6 milyon metric tonelada hasta sa huring aranihan nin paroy sa Deciembre 2020.\nAn halangkaw na produksyon nin paroy sa Bicol kasunod kan kampanya kan DA na mag-usar nin hybrid seeds asin tinutokdoan nin bagong teknolohiya an mga paraoma.\nAn DA nagtao pang ‘‘grant’’ nin on milyon pesos sa mga darakulang cooperativa nganing gamiton na fondo na magbakal nin halangkaw na presyo nin paroy kan mga paraoma na mas halangkaw sa pribadong kumprador.\nNagpabulos nin dakulang fondo an DA sa National Food Authority nganing ipadagos an palay procurement program sa presyong P19 cada kilo. (dpa)


2 Nigerians dakop kan PDEA CamSur, PDEA Region 4-A\nApat na aldaw matapos madakop an apat na sindicato sa droga sa Almeda Highway, Concepcion Grande, Ciudad nin Naga hali sa Metro Manila nadakop kan pinagsarong fuersa kan PDEA Camarines Sur asin PDEA Region 4-A an duwang Nigerians na tinukdo kan babae na sindicato sa droga, Olivia Encinas y Salinas na iyo an nagsusuplay sa saiya nin shabu nganing ibagsak sa Ciudad nin Naga.\nAn pinagsarong elementos kan PDEA CamSur Provincial Office, na pinangenotan ni Director Christian Frivaldo asin PDEA Region 4-A na pinangenotan ni Director Archie Grande tolos nagconducir nin follow-up operation sa paagi nin buy-bust operation contra sa duwang Nigerians na sinda Solomon Lewi Anochiwa, 34 años, may agom, residente kan Lancaster New City Subdivision, Kawit, Cavite asin Desmond Chima Ozomo, 35 años, may agom asin residente kan Raya Garden, Bicutan, Parañaque.\nAn duwa tolos pigramalan matapos magpabakal kan maabot sa sarong kilo shabu sa paagi kan ‘’undercover’’ na PDEA agent sa Centennial Road, Kawit, Cavite.\nPigbuyagyag kan PDEA na naging positibo an saindang operasyon kasunod kan pagtoga ni Olivia Encinas y Salinas, na saro sa apat na nadakop sa Ciudad nin Naga sa buy bust operation kan nakaaging Noviembre 4, 2017 an saiyang pigkukuanan nin suplay nin shabu iyo an sinambit na duwang Nigerians.\nDuwa sa mga kaibanan ni Encinas na nadakop sa Naga na sinda Joel Saut y Alpanuso, 35 años, asin asin si Alvin Andaya y Saut, 37 años, parejong residentes kan Amadeo, Cavite na an mga nadakop na duwang dayuhan nag-eerok man sa Kawit, Cavite.


IMAHINARA na sakay ka sa sarong baroto na nalulunod. Gusto mo daw na may magligtas sa saimo?— Paano kun may magsakripisyo kan buhay nia tanganing magibo iyan?— Bueno, iyan an ginibo ni Jesu-Cristo. Arog kan nanodan niato sa Kapitulo 37, itinao nia an saiyang buhay bilang pantubos tangani na kita maligtas.\nSiempre, dai kita iliniligtas ni Jesus sa pagkalunod. Sa ano daw nia kita iliniligtas? Nagigirumdoman mo daw?— Sa kasalan asin kagadanan na minana niato gabos ki Adan. Dawa ngani may mga tawo na nakaginibo nin maraot na marhay na mga bagay, si Jesus nagadan man para sa sainda. Isasapeligro mo daw an buhay mo sa paghihingoa na iligtas an mga tawong arog kaiyan?—\nSinasabi kan Biblia: “Haros mayo nin mapagadan para sa tawong matanos; tunay nanggad, para sa tawong marahay, tibaad may mangahas ngani na magpagadan.” Pero, ipinaliliwanag kan Biblia na si Jesus “nagadan para sa maraot na mga tawo.” Kabale dian an mga tawo na dai ngani naglilingkod sa Dios! Sinasabi pa kan Biblia: “Mantang kita mga parakasala pa [naggigibo pa nin maraot], si Cristo nagadan para sa sato.”—Roma 5:6-8.\nMay naiisip ka daw na sarong apostol na dati naggibo nin mga bagay na maraot na marhay?— An apostol na iyan nagsurat: “Si Cristo Jesus napadigdi sa kinaban tanganing magligtas nin mga parakasala. Sa sainda ako an nangongorog.” An apostol na nagsabi kaiyan iyo si Pablo. Sinabi nia na sia “kaidto daing isip” asin na sia namuhay “sa karatan.”—1 Timoteo 1:15; Tito 3:3.\nIsip-isipa na sana kun gurano an pagkamoot nin Dios tanganing isugo an saiyang Aki na magadan para sa siring na mga tawo! Taano ta dai mo kuanon an Biblia mo asin basahon mo ini sa Juan kapitulo 3, bersikulo 16. Dian sinasabi kaiyan: “An Dios namoot na gayo sa kinaban [an boot sabihon, an mga tawo na yaon digdi sa daga] na itinao nia an saiyang Aking bugtong, tanganing an lambang nagtutubod sa saiya dai mapahamak kundi magkaigwa nin buhay na daing katapusan.”\nAnong mga bagay an tinios ni Jesus kan itao nia an saiyang buhay para sa sato?\nPinatunayan ni Jesus na sia may pagkamoot sa sato na kapareho kan pagkamoot kan saiyang Ama. Tibaad nagigirumdoman mo na sa Kapitulo 30 kan librong ini, nabasa niato an manongod sa nagkapirang tinios ni Jesus kan banggi na sia inarestar. Dinara Sia sa harong ni Halangkaw na Saserdote Caifas, na duman Sia binista. May pinaatubang na bakong totoong mga testigo na nagputik manongod ki Jesus, asin pinagsuntok sia kan mga tawo. Kaidto nagdehar si Pedro na midbid nia si Jesus. Ngonyan ipamugtak ta na yaon mismo kita duman asin naheheling niato an iba pang nangyayari.\nAga na. Daing torog si Jesus sa bilog na banggi. Huli ta bakong legal an bista kan banggi, dali-daling tinipon kan mga saserdote an Sanhedrin, o halangkaw na hokoman kan mga Judio, asin ginibo an saro pang bista. Digdi inakusar giraray ninda si Jesus nin mga krimen tumang sa Dios.\nSumunod ipinagapos si Jesus kan mga saserdote, asin sia dinara ninda ki Pilato, an Romanong gobernador. Sinabi ninda ki Pilato: ‘Si Jesus tumang sa gobyerno. Sia maninigong gadanon.’ Alagad narisa ni Pilato na nagpuputik an mga saserdote. Kaya sinabihan sinda ni Pilato: ‘Mayo akong naheheling na sala sa tawong ini. Bubutasan ko sia.’ Alagad nagkururahaw an mga saserdote asin an iba pa: ‘Dai! Gadanon sia!’\nPaghaloyhaloy, prinobaran giraray ni Pilato na sabihan an mga tawo na bubutasan nia si Jesus. Alagad pinakurahaw kan mga saserdote an mga kadaklan: ‘Kun butasan mo sia, tumang ka man sa gobyerno! Gadanon sia!’ Nagin maribokon an mga kadaklan. Aram mo daw kun ano an ginibo ni Pilato?—\nNapadara sia. Enot ipinalatigo nia si Jesus. Dangan itinao nia sia sa mga soldados tanganing gadanon. Kinoronahan ninda si Jesus nin mga tonok asin inolog-olog sia paagi sa pagduko sa atubangan nia. Dangan pinapasan ninda si Jesus nin dakulang poste, o harigi, asin dinara sia sa luwas kan siudad sa sarong lugar na inaapod Lugar nin Bungo. Duman ipinako ninda sa harigi an mga kamot asin bitis ni Jesus. Dangan pinatindog ninda iyan kaya nakabitin duman si Jesus. Dugoan sia. Grabe an kolog.\nDai tolos nagadan si Jesus. Nakabitin sana sia duman sa harigi. Inoolog-olog sia kan poon na mga saserdote. Asin sinasabi kan mga minaagi: “Kun ika aki nin Dios, humilig ka sa hariging pasakitan!” Alagad ta aram ni Jesus kun ano an isinugo kan saiyang Ama na gibohon nia. Aram nia na dapat niang itao an saiyang sangkap na buhay tangani na magkaigwa kita kan oportunidad na magkamit nin buhay na daing katapusan. Sa katapustapusi, kaidtong mga alas tres na kan hapon na idto, nag-agrangay si Jesus sa saiyang Ama dangan nagadan.—Mateo 26:36–27:50; Marcos 15:1; Lucas 22:39–23:46; Juan 18:1–19:30.\nLaen nanggad na marhay si Jesus ki Adan! Si Adan dai nagpaheling nin pagkamoot sa Dios. Nakisuway sia sa Dios. Ni nagpaheling man si Adan nin pagkamoot sa sato. Huling sia nagkasala, kita gabos namundag sa kasalan. Alagad si Jesus nagpaheling nin pagkamoot sa Dios asin sa sato. Pirme siang nagkukuyog sa Dios. Asin itinao nia an saiyang buhay tangani na mahale nia an danyos na ginibo sa sato ni Adan.\nAno an magigibo niato tanganing ikapaheling na namomotan niato si Jesus?\nInaapresyar mo daw an marahayon na ginibo ni Jesus?— Kun namimibi ka sa Dios, pinasasalamatan mo daw sia sa pagtao sa sato kan saiyang Aki?— Inapresyar ni apostol Pablo an ginibo sa saiya ni Cristo. Nagsurat si Pablo na an Aki nin Dios “namoot sa sako asin itinao an saiyang sadiri para sa sako.” (Galacia 2:20) Si Jesus nagadan para sa saimo asin para man sa sako. Itinao nia an saiyang sangkap na buhay tangani na magkaigwa kita nin buhay na daing katapusan! Daing duwa-duwa na iyan makosog na dahelan na kamotan niato si Jesus.\nNagsurat si apostol Pablo sa mga Kristiano sa siudad nin Corinto: “An pagkamoot ni Cristo nagpapahiro sa samo.” Sa ano daw kita maninigong pahiroon kan pagkamoot ni Cristo? Ano sa paghona mo?— Helinga an simbag ni Pablo: “Si Cristo nagadan para sa gabos tangani na sinda mamuhay para sa Saiya. Dai sinda maninigong mamuhay sa pagpaogma sa saindang sadiri.”—Samo an italiko; 2 Corinto 5:14, 15, New Life Version.\nMay naiisip ka daw na mga paagi na ikapaheheling mo na namumuhay ka sa pagpaogma ki Cristo?— Bueno, an sarong paagi iyo an pagsabi sa iba kan nanodan mo manongod sa saiya. O isip-isipa ini: Tibaad solo ka sana, kaya dai naheheling ni nanay o ni tatay mo an ginigibo mo, ni naheheling ka man nin siisay man na ibang tawo. Madalan ka daw nin mga programa sa TV o maheling ka daw kan mga bagay sa Internet na aram mo na dai makapaoogma ki Jesus?— Girumdoma, buhay na ngonyan si Jesus, asin naheheling nia an gabos na ginigibo niato!\nSiisay an nakakaheling kan gabos niatong ginigibo?\nAn saro pang dahelan kun taano ta maninigo niatong kamotan si Jesus iyo na gusto niatong arogon si Jehova. “An Ama namomoot sa sako,” sabi ni Jesus. Aram mo daw kun taano ta namomotan nia si Jesus asin kun taano ta maninigo man niatong kamotan si Jesus?— Huli ta andam si Jesus na magadan tanganing maotob an kabotan nin Dios. (Juan 10:17) Kaya gibohon niato an sinasabi sato kan Biblia: “Magin kamong mga paraarog sa Dios, bilang mga aki na namomotan na marhay, asin padagos kamong maglakaw sa pagkamoot, kun paanong namotan man kamo kan Cristo asin itinao an saiyang sadiri para sa saindo.”—Efeso 5:1, 2.\nTanganing madagdagan an pag-apresyar ki Jesus asin sa saiyang ginibo para sa sato, basahon tabi an Juan 3:35; 15:9, 10; asin 1 Juan 5:11, 12.\nI-share I-share Kun Taano ta Maninigo Niatong Kamotan si Jesus


ALMA TSAPTER 22\nSi Aaron nagtutukdo sa ama ni Lamoni mapanungod sa paglalang, an pagkahulog ni Adan, asin an plano nin pagtutubos sa paagi ni Cristo --- An hade asin an bilog niyang kapamilya nagkabarago an boot --- Paano an kadagaan nagkabaranga sa mga Nephita asin sa mga Lamanita.\nNgonian, habang si Ammon nagpadagos sa pagparatukdo sa mga katawohan ni Lamoni, mabalki kita sa talaan ni Aaron asin kan saiyang mga katugangan; nin huli ta pagkatapos na siya naghale gikan sa kadagaan nin Middoni siya pinagsugo kan Espiritu pasiring sa kadagaan ni Nephi, magin duman sa harong kan hade sa bilog na kadagaan laen lang idtong kadagaan nin Ishmael; asin siya an ama ni Lamoni.\n2 Asin ini nangyaring naglipas na siya nagduman palaog pasiring sa palasyo kan hade, kairiba an saiyang mga katugangan, asin nagduko kan saiyang sadire sa atubangan nin hade, asin nagsabi sa saiya: Hilnga, O hade, kami po an mga katugangan ni Ammon, na saimong iniligtas paluwas sa prisohan.\n3 Asin ngonian, O hade, kun saimong ipagboot na paliligtason an samuyang mga buhay, kami po an magigin saimong mga surugoon. Asin an hade nagsabi sa sainda: Tindog, nin huli ta ako an maggagawad sa saindo kan saindong mga buhay, asin ako habong magtugot na kamo magigin mga surugoon ko; pero sakuyang iginigiit na kamo magtutukdo sa sakuya; nin huli ta ako garo bagang nariribusaw sa pag-iisip nin huli kan kagayunan nin boot asin an kadakulaan kan mga tataramon kan saimong tugang na si Ammon; asin ako nagmamawot na maaraman an dahilan kun tadaw ta siya dae nakapagpadigde sa Middoni na kaimo nindo.\n4 Asin si Aaron nagsabi sa hade: Hilnga, an Espiritu nin Kagurangnan nag-apud saiya sa ibang padudumanan; siya nagpasiring sa kadagaan nin Ishmael, na tanganing magtukdo sa mga katawohan ni Lamoni.\n5 Ngonian an hade nagsabi sa sainda: Ano baya ini na saimong pinagsasabi manungod sa Espiritu nin Kagurangnan? Hilnga, iyo an bagay na nakapagpaparibusaw sakuya.\n6 Asin man, ano baya ining pinagsasabi ni Ammon--- kun ika magsosolsol ika makakaligtas, asin kun ika dae magsosolsol, ika ipagpapatunod paharayo sa huring aldaw?\n7 Asin si Aaron nagsimbag saiya asin nagsabi sa saiya: Nagtutubod ka daw na may sarong Diyos? Asin an hade nagsabi: Ako nakaaram na an mga Amalekita nagsasabi na igwa nin sarong Diyos, asin ako naggawad sa sainda na sinda dapat na magtugdok nin mga sanktuwaryo, na tanganing sinda puwedeng makapag-asembliya kan saindang mga sadire na magkasararo sa pagsamba saiya. Asin kun ngonian ika nagsasabi na may sarong Diyos, hilnga ako nagtutubod.\n8 Asin ngonian kan si Aaron madangog ini, an saiyang puso nagpoon sa pagpamuraway, asin siya nagsabi: Hilnga, may kaseguruhan habang ika nabubuhay, O hade, na igwa nin sarong Diyos.\n9 Asin an hade nagsabi: Bako daw na an Diyos iyo ining Bantugang Espiritu na iyo an nagdara paluwas kan satuyang mga ama gikan sa kadagaan nin Jerusalem?\n10 Asin si Aaron nagsabi sa saiya: Iyo po, siya iyo an Bantugang Espiritu, asin siya an naglalang kan gabos na mga bagay pareho sa langit asin sa daga. Nagtutubod ka kaini?\n11 Asin siya nagsabi: Iyo, ako nagtutubod na an Bantugang Espiritu iyo an naglalang kan gabos na mga bagay, asin ako nagmamawot na saimong isabi sakuya an manungod kan gabos kaining mga bagay, asin ako magtutubod sa saimong mga tataramon.\n12 Asin ini nangyaring naglipas na kan si Aaron nahiling na an hade magtutubod sa saiyang mga tataramon, siya nagpoon sa paglalang ki Adan, pinagbabasa an mga eskritura para sa hade--- kun paano na an Diyos naglalang nin tawo na susog sa saiyang sadidreng imahe, asin na an Diyos nagtao saiya nin mga kasugoan, asin ta nin huli sa paglapas, an tawo nahulog.\n13 Asin si Aaron nagpaliwanag para saiya an mga eskritura sa kapinunan kan paglalang ni Adan, na ipinahayag an pagkahulog nin tawo sa atubangan niya, asin an saindang karnal na kamugtakan asin man an plano nin pagtutubos, na ipinag-andam gikan pa sa pundasyon kan mundo, sa paagi ni Cristo, para sa gabos na siisay man na magtubod sa saiyang pangaran.\n14 Asin kan an tawo nahulog siya dae kayang magkaigwa nin merito sa anumang bagay para sa sadire niya; alagad sa mga kasakitan asin kagadanan ni Cristo na nagbayad-sala para sa saindang mga kasalanan, sa paagi nin pagtubod asin pagsosolsol, asin iba pa; asin na saiyang pinagbaak an mga gapos nin kagadanan, na tanganing an lubungan dae magkakaigwa nin kapangganahan, asin an tunok nin kagadanan hahalunon nin mga paglaom nin kamurawayan; asin si Aaron nagpaliwanag kan gabos kaining mga bagay para sa hade.\n15 Asin ini nangyaring naglipas na pagkatapos na si Aaron nakapagpaliwanag na kaining mga bagay para sa saiya, an hade nagsabi: Ano baya an sakuyang gigibohon na tanganing puwede akong magkaigwa kaining daeng kasagkoran na buhay na saimong ipinagsabi na? Iyo, ano baya an sakuyang gigibohon na tanganing ako puwedeng mamundag sa Diyos, na ining maraot na espiritu mapaluwas sa sakuyang daghan, asin resibihon an saiyang Espiritu, na tanganing ako mapapano nin kaogmahan, na tanganing ako dae ipagtunod sa huring aldaw? Hilnga, siya nagsabi, sakuyang itatao an gabos na sakuyang pagsasadire, iyo, sakuyang ipagpapaubaya an sakuyang kahadean, na tanganing ako makaresibe kaining dakulang kaogmahan.\n16 Alagad si Aaron nagsabi sa saiya: Kun ika nagmamawot na gayo kaining bagay, kun ika magduduko pababa sa atubangan nin Diyos, iyo, kun ika magsosolsol kan gabos mong mga kasalanan, asin magduduko pababa sa atubangan nin Diyos, asin mag-apud sa saiyang pangaran na may pagtubod, naniniwala na ika magreresibe, kaya ika makakaresibe nin paglaom kan saimong pinagmamawot na gayo.\n17 Asin ini nangyaring naglipas na kan si Aaron nakapagsabi na kaining mga tataramon, an hade nagduko paibaba sa atubangan nin kagurangnan, sa saiyang mga tuhod; iyo, magin saiyang ipinagdapa an saiyang sadire sa daga, asin nagkurahaw nin makusog, na nagsasabi:\n18 O Diyos, si Aaron nagsabi sakuya na igwang sarong Diyos; asin kun igwa man nanggad nin sarong Diyos, asin kun ika man nanggad Diyos, puwede mo daw maipaaram an saimong sadire sa sakuya, asin sakuyang babayaanan an gabos na sakuyang kasalanan na tanganing mabisto taka sana, asin na ako puwedeng buhayon giraray gikan sa mga gadan, asin magin ligtas sa huring aldaw. Asin ngonian kan an hade nakapagsabi na kaining mga tataramon, siya tinamaan na garo baga siya gadan na.\n19 Asin ini nangyaring naglipas na an saiyang mga surugoon nagdaralagan asin nagsabi sa reyna kan gabos na nangyari sa hade. Asin siya naglaog pasiring sa hade; asin kan saiyang nahiling na nakabulagta na garo baga gadan, asin man si Aaron asin an saiyang katugangan na nagkatirindog na garo baga sinda iyo an nagkausa na siya mahulog, siya nagin anggot sa sainda, asin nagsugo na an saindang mga surugoon, o an mga surugoon kan hade, dapat na pagkuahon ninda sin garadanon sinda.\n20 Ngonian an mga surugoon nahiling an kausa kan pagkatumba nin hade, kun kaya dae ninda pinagdoot an saindang mga kamot kina Aaron asin sa saiyang mga katugangan; asin sinda naki-olay sa reyna na nagsasabi: Tadaw ta sinusugo mo kami na dapat nyamong garadanon an mga tawong ini, kun kasoarin baya nahiling mo na an saro sainda mas makapangyayari kesa satuya gabos? Kun kaya kami magkakaturumba sa atubangan ninda.\n21 Ngonian kan mahiling nin reyna an pagkatakot nin mga surugoon siya man nagpoon na matakot na grabeng gayo, kun baya baka may maraot na mangyari sa saiya. Asin siya nagsugo sa saiyang mga surugoon na sinda maghumali asin apudon an mga katawohan, na tanganing baya sinda an puwedeng gumadan kina Aaron asin kan saiyang mga katugangan.\n22 Ngonian kan mahiling ni Aaron an determinasyon kan reyna, siya na nakakaaram man sa katagasan kan mga puso nin mga katawohan, natakot na baka an bilog na kadaklan mag-asembliyang magkasararo kan saindang mga sadire, asin magkakaigwa nin sarong dakulang pag-iiriwal-iwal asin sarong pagkariribok sa pag-iriba ninda; kun kaya saiyang pinagbingat an saiyang kamot asn pinabuhat an hade gikan sa pagkatumba sa daga, asin nagsabi sa saiya: Magtindog ka. Asin siya nagtindog sa saiyang mga bitis, nagreresibe kan saiyang kusog.\n23 Ngonian ini ginibo sa presensiya kan reyna asin sa kadakul na mga surugoon. Asin kan saindang mahiling ini dakulang gayo an saindang pagkangalas, asin nagpoon na magkatarakot. Asin an hade nagtindog, asin nagpoon na magtukdo sa sainda. Asin siya man nanggad nagparatukdo sa sainda, na tanganing an saiyang bilog na pagharongon nagbago an boot sa Kagurangnan.\n24 Ngonian nagkaigwa nin bilog na kadaklan na nagkasararong nagkatiripon-tipon nin huli sa kasugoan nin reyna, asin nagkaigwa nin pagporoon nin sarong dakulang mga paggugurumod-gumodan sa pag-iriba ninda nin huli ki Aaron asin sa saiyang mga katugangan.\n25 Alagad an hade nagtindog sa atubangan ninda asin pinagpahubya sinda. Asin sinda naghubya laban kina Aaron asin sa sainda na kairiba niya.\n26 Asin ini nangyaring naglipas na kan an hade nahiling na an mga katawohan naghubya, siya nagkausa na si Aaron asin an saiyang mga katugangan na magtindog sa pagtahawan kan bilog na kadaklan, asin na sinda magbalangibog nin tataramon sa sainda.\n27 Asin ini nangyaring naglipas na an hade nagpadara nin sarong proklamasyon sa kabilugan nin gabos na kadagaan, sa bilog niyang mga katawohan na yaon sa gabos niyang kadagaan, na yaraon sa gabos na mga rehiyon sa nakapalibot, na kinakasagkoran magin hanggan sa may dagat, sa may sirangan asin sa may sulnopan, asin iyo an nagbabanga gikan sa daga nin Zarahemla sa paagi nin sarong hayakpiton na lugar nin kaparangan, na minasagkod gikan sa dagat pasirangan magin hanggan sa dagat pasulnopan, asin sa palibot nin mga kasagkoran kan baybayon, asin an mga kasagkoran nin kaparangan na yaon sa may norte kan daga nin Zarahemla, pasiring sa mga kasagkoran nin Manti, sa may pamayuhan kan salog na Sidon, na nagdadaluydoy gikan sa sirangan pasiring sa sulnopan --- asin kaya iyo ini na an mga Lamanita asin an mga Nephita nagkabaranga.\n28 Ngonian, an mas hugakon na parte kan mga Lamanita nag-eerok sa may kaparangan, asin naka-estar sa mga tolda; asin sinda nakakalat pasiring sa may kaparangan pasulnopan, sa kadagaan nin Nephi; iyo, asin man pasulnopan sa kadagaan nin Zarahemla, sa may mga kasagkoran nin baybayon, asin sa may sulnopan nin kadagaan nin Nephi, sa lugar na enot na kamanahan nin saindang mga ama, asin kaya nasasagkoran sa paagi kan baybayon.\n29 Asin man igwa nin kadakul na mga Lamanita sa may sirangang parte nin baybayon, kun saen an mga Nephita iyo an nagpaharale sainda. Asin kaya an mga Nephita dikit pang gayo mapalibutan kan mga Lamanita; daeng pagkukulang na an mga Nephita iyo an nakapagsadire kan gabos na norteng parte nin kadagaan na nasasagkodan nin kaparangan, sa may pamayuhan kan salog nin Sidon, gikan sa sirangan pasiring sa sulnopan, na nakapalibot sa may parteng kaparangan; sa may norte, magin hanggan sinda makaabot sa kadagaan na saindang pinag-aapud na Masagana.\n30 Asin ini nasasagkoran nin kadagaan na saindang pinag-aapud na kaalipungawan, ini bilang grabe an kaharayoan sa may panorteng parte na tanganing ini minapasiring sa kadagaan na pinag-erokan nin mga katawohan asin nagkaderestroso, na an saindang mga tulang samuyang naitaram na, na nadiskubre kan mga katawohan nin Zarahemla, ini bilang iyo an lugar kan saindang enot na inabutan.\n31 Asin sinda nakaabot gikan duman paitaas pasiring sa may timog nin kaparangan. Kaya an kadagaan sa may norteng parte pinag-apud na kaalipungawan, asin an kadagaan sa may timog na parte pinag-aapud na Masagana, ini bilang iyo an kaparangan na pano nin gabos na manera nin layas na mga hayop sa lambang klase, an sarong parte kaini naggigikan pa sa kadagaan sa may norteng parte para sa pagkakan.\n32 Asin ngonian, ini sana nagdistansiya nin sarong aldaw asin kabanga nin paglalakaw para sa sarong Nephita, sa may linyada kan Masagana asin sa kadagaan nin kaalipungawan gikan sa sirangan pasiring sa may sulnopang dagat; asin kaya an kadagaan nin Nephi asin an kadagaan nin Zarahemla haros napapalibutan nin katubigan, iyan bilang sarong sadit na liog nin kadagaan sa tahaw nin kadagaan panorteng parte asin nin kadagaan patimog na parte.\n33 Asin ini nangyaring naglipas na an mga Nephita nag-erok sa kadagaan nin Masagana, magin gikan sa sirangan pasiring sa sulnopang dagat, asin kaya an mga Nephita sa saindang kadunungan, kairiba an saindang mga guwardiya asin mga soldados, iyo an nakaabang sa mga Lamanita sa may timog, na tanganing sinda dae na nawaraan na nin pagsasadire sa may norte, na tanganing sinda dae na makapag-agaw pa sa kadagaan panorteng parte.\n34 Kun kaya an mga Lamanita dae na nagkaigwa nin mga pagsasadire laen sana idtong yaon sa kadagaan nin Nephi, asin an kaparangan na nakapalibot. Ngonian iyo ini an kadunongan kan mga Nephita--- habang an mga Lamanita bilang kaiwal para sainda, sinda habong magtugot na magsapo nin mga kasakitan sa lambang kamot, asin man na sinda magkaigwa nin sarong nasyon kun saen sinda puwedeng makapagdalagan, uyon sa saindang mga kagustuhan.\n35 Asin ngonian ako, pagkatapos na sabihon ini, nagbalik giraray sa talaan ni Ammon asin Aaron, Omner asin Himni, asin an saindang mga katugangan.\n# posted by Unknown @ 11/09/2005 04:44:00 PM\nALMA TSAPTER 21\nSi Aaron nagtutukdo sa mga Amalekita mapanungod ki Cristo asin kan saiyang pagbabayad-sala --- Si Aaron asin an saiyang mga katugangan napriso sa Middoni --- Pagkatapos kan saindang pagkaligtas sinda nagtukdo sa mga sinagoga asin nakahimo nin kadakul na mga nagbalik-boot --- Si Lamoni naggawad nin relihiyosong kalayaan sa mga katawohan sa kadagaan nin Ishmael.\nNgonian kan si Ammon asin an saiyang mga katugangan nagseparado kan saindang mga sadire sa may mga kasagkoran kan kadagaan nin mga Lamanita, hilnga si Aaron pinili an saiyang paglakbay pasiring sa kadagaan na pinag-apud kan mga Lamanita, na Jerusalem, na pinag-aapud ini susog sa kadagaan na ginikanan kan saindang mga ama; asin idto kaidto harani sa mga kasagkoran nin Mormon.\n2 Ngonian an mga Lamanita asin mga Amalekita asin an mga katawohan nin Amulon nagtugdok nin sarong dakulang siyudad, na pinag-aapud na Jerusalem.\n3 Ngonian an mga Lamanita sa sainda man sana ngana nang gayo an pagkatagas, pero an mga Amalekita asin an mga Amulonita iyo man kangana an pagkatagas; kun kaya sinda an nagkausa sa mga Lamanita na dapat magpatagas kan saindang mga puso, na sinda grabe kakusog an karigsokan asin an saindang mga karumputan.\n4 Asin ini nangyaring naglipas na si Aaron nag-abot sa siyudad nin Jerusalem, asin enot nagpoon na magbalangibog sa mga Amalekita. Asin siya nagpoon na magbalangibog sainda sa saindang mga sinagoga, nin huli ta sinda nagtugdok nin mga sinagoga na susog sa orden nin mga Nehor; nin huli ta kadakul sa mga Amalekita asin mga Amulonita na nagsususog sa orden nin mga Nehor.\n5 Kun kaya, habang si Aaron naglaog sa saro sa mga sinagoga ninda na tanganing magbalangibog sa mga katawohan, asin habang siya nagtataram sa sainda, hilnga igwa nin sarong Amalekita na nagtindog asin nagpoon na makipagdiskusyunan saiya, na nagsasabi: Ano iyang saimong pinagtetestigo? Nakahiling ka na daw nin sarong anghel? Tadaw ta an mga anghel habong magpahiling sa samuya? Hilnga bako daw na an mga katawohang ini sarong marhay arog kan saimong mga katawohan?\n6 Ika man nagsasabi, laen lang na kun kami magsosolsol kami mapapara. Paano mong gayo nagkakaararaman na kami bakong sarong matanos na mga katawohan? Hilnga, kami nagturugdok nin mga sanktuwaryo, asin kami pinag-aasembliya nyamo an samuyang mga sadire na magkatiripon sa pagsamba sa Diyos. Kami nagtutubod na an Diyos iyo an magliligtas sa gabos na mga tawo.\n7 Ngonian si Aaron nagsabi sa sainda: Nagtutubod daw kamo na an Ake nin Diyos mapadigde sa pagtubos sa bilog na mga katawohan gikan sa saindang mga pagkakasala?\n8 Asin si tawo nagsabi sa saiya: Kami dae nagtutubod na ika nakakaaram na gayo kan anuman kaining bagay. Kami dae nagtutubod kaining mga kalokohang tradisyon. Kami dae nagtutubod na ikaw nakakaaram na gayo kan mga bagay na maarabot, ni kami nagtutubod na an saimong mga ama asin man na an samuyang mga ama nakaaram manungod sa mga bagay na saindang ipinagtataram, kan mga bagay na maarabot.\n9 Ngonian si Aaron nagpoon na buklaton an mga eskritura para sa sainda manungod sa pagpadigde ni Cristo, asin man manungod sa pagkabuhay-liwat nin mga gadan, asin na dae magkakaigwa nin pagtubos sa bilog na katawohan laen lang kun ini sa paagi nin kagadanan asin mga kasakitan ni Cristo, asin an pagbabayad-sala kan saiyang dugo.\n10 Asin ini nangyaring naglipas habang siya nagpapaliwanag kaining mga bagay para sainda sinda nagka-aranggot sa saiya, asin nagpoon na pagparatuya-tuyaon siya; asin sinda habong magdangog sa mga tataramon na saiyang pinagtataram.\n11 Kun kaya, kan saiya nang nahiling na sinda habo nang magdadangog kan saiyang mga tataramon, siya naghale paluwas sa saindang sinagoga, asin nakaabot sa sarong baryo na pinag-aapud na Ani-Anti, asin duman saiyang nanagboan si Muloki na nagbabalangibog nin tataramon para sa sainda; asin man Ammah asin an saiyang mga katugangan. Asin sinda nakipaglaban sa kadakul mapanungod sa tataramon.\n12 Asin ini nangyaring naglipas na saindang nahiling na an mga katawohan pinagpapatagas an saindang mga puso, kun kaya sinda nagharale asin nagpaduman pasiring sa kadagaan nin Middoni. Asin sinda nagbalangibog nin tataramon para sa kadaklan, asin nagkapira sana an nagtubod sa mga tataramon na saindang pinagtutukdo.\n13 Daeng pagkukulang, si Aaron asin nagkapirang numero kan saiyang mga katugangan dinarakop asin ipinagkunkun sa prisohan, asin an tada sainda nakadurulag paluwas sa kadagaan nin Middoni pasiriring sa mga rehiyon sa palibot.\n14 Asin sinda na nakunkun sa prisohan nagsakit nin kadakul na mga bagay, asin sinda ipinagligtas sa paagi kan kamot ni Lamoni asin Ammon, asin sinda pinakakan asin binadoan.\n15 Asin sinda nagpadagos giraray sa pagdeklara nin tataramon, asin kaya sinda iniligtas sa enot na pagkakataon paluwas sa prisohan; asin kaya sinda nagsakit.\n16 Asin sinda nagpaduman sa manlaen-laen na lugar kun saen sinda pinagsusugo kan Espiritu nin Kagurangnan, nagpaparabalangibog nin tataramon nin Diyos sa kada sinagoga kan mga Amalekita, o sa kada asembliya kan mga Lamanita kun saen sinda inaako.\n17 Asin ini nangyaring naglipas na an Kagurangnan nagpoon sa pagbendisyon sainda, nin huli kaini kadakul sindang nadara sa kaaraman nin katotoohan; iyo, sinda nakapagkumbinse sa kadaklan kan saindang mga kasalanan, asin kan mga tradisyon kan saindaing mga ama, na anas bakong tama.\n18 Asin ini nangyaring naglipas na si Ammon asin Lamoni nagbalik gikan sa kadagaan nin Middoni pasiring sa kadagaan nin Ishameal, na iyo an kadagaan na saindang kamanahan.\n19 Asin si hadeng Lamoni habong magtugot na si Ammon magsirbe saiya, o magi niyang surugoon.\n20 Pero siya nagkausa na dapat na magkaigwa nin mga sinagogang itutugdok sa kadagaan nin Ishmael; asin siya nagkausa na an saiyang mga katawohan, o an mga katawohan na saiyang nasasakupan, na dapat mag-asembliya sinda kan saindang mga sadire na magkasararo.\n21 Asin siya nag-ogmang gayo para sainda, asin siya nagtukdo sainda nin kadakul na mga bagay. Asin siya man nagdeklara sa sainda na sinda an sarong katawohan na nasasakupan niya, asin na sinda sarong libreng mga katawohan, na sinda libre na gikan sa pagkasakop kan hade, saiyang ama; nin huli kaini an ama niya iginawad na sa saiya na siya sana an puwedeng magsakop sa mga katawohan na nag-eerok sa kadagaan nin Ishmael, asin sa bilog na kadagaan sa palibot.\n22 Asin saiya man ipinagdeklara sainda na sinda puwedeng igwa nin libertad sa pagsasamba sa Kagurangnan saindang Diyos na uyon sa saindang mga pagmamawot, sa arin man na lugar na yaon sinda, kun ini baga yaon pa sa kadagaan na nasasakupan ni hadeng Lamoni.\n23 Asin si Ammon nagparabalangibog para sa mga katawohan ni hadeng Lamoni; asin ini nangyaring naglipas na siya nagtukdo sainda kan gabos na mga bagay manungod sa mga bagay na panungod sa pagkamatanos. Asin saiya sindang pinapagiromdoman aro-aldaw, na may bilog na kaigotan; asin sinda nagtao nin pagdangog sa saiyang tataramon, asin sinda nagin mahingoha sa pag-utob sa mga kasugoan nin Diyos.\n# posted by Unknown @ 11/09/2005 01:21:00 PM\nALMA TSAPTER 20\nAn Kagurangnan an nagpadara ki Ammon pasiring sa Middoni na tanganng iligtas an saiyang nagkapririsong mga katugangan--- Si Ammon asin Lamoni nakipaghilingan sa ama ni Lamoni, na iyo an hade kan bilog na kadagaan--- Si Ammon an nagpirit sa gurang na hade na tugutan an pagbuhi kan saiyang mga katugangan.\nAsin ini nangyaring naglipas na kan sainda nang ma-establisa an simbahan sa dagang ini, na si hadeng Lamoni nagmawot na si Ammon mag-iba saiya na magpaduman sa kadagaan nin Nephi, na tanganing saiyang maipahiling siya sa saiyang ama.\n2 Asin an boses nin Kagurangnan nag-abot ki Ammon, na nagsasabi: Dae ka magpaduman sa kadagaan nin Nephi, nin huli ta hilnga, an hade magmamawot ka saimong buhay; alagad ika magpapasiring sa kadagaan nin Middoni; ni huli ta hilnga, an saimong tugang na si Aaron, asin man si Muloki asin Ammah yaon sa prisohan.\n3 Ngonian ini nangyaring naglipas na kan si Ammon nadangog ini, siya nagsabi ki Lamoni: Hilnga, an sakuyang tugang asin mga katugangan yaraon sa prisohan sa Middoni, asin ako mapaduman na ako puwedeng magligtas sainda.\n4 Ngonian si Lamoni nagsabi ki Ammon: Aram ko, sa kusog nin Kagurangnan ika nakakagibo kan gabos na mga bagay. Alagad hilnga, ako maiba saimo pasiring sa kadagaan nin Middoni; nin huli ta an hade kan kadagaan nin Middoni, na an pangaran iyo si Antiomno, sarong amigo ko; kun kaya ako mapaduman sa kadagaan nin Middoni, na tanganing ako an puwedeng maogmang makipag-olay sa hade kan kadagaan, asin saiyang paluluwason an saimong mga katugangan sa prisohan. Ngonian si Lamoni nagsabi sa saiya: Siisay an nagtaram saimo na an saimong mga katugangan yaon sa prisohan?\n5 Asin si Ammon nagsabi sa saiya: Mayong saro na nakapagsabi sakuya, laen lang na iyo an Diyos; asin siya nagsabi sa sakuya--- Lakaw asin iligtas mo an saimong mga katugangan, nin huli ta sinda yaon sa prisohan sa kadagaan nin Middoni.\n6 Ngonian kan si Lamoni nakadangog kaini siya nagsugo sa saiyang mga surugoon na dapat na andamon an saiyang mga kabayo asin mga karwahe.\n7 Asin siya nagsabi ki Ammon: Madya baya, ako maiba saimo pasiring sa kadagaan nin Middoni, asin duman ako an makikipag-olay sa hade na saiyang buhian an saimong mga katugangan paluwas sa prisohan.\n8 Asin ini nangyaring naglipas na habang si Ammon asin Lamoni naglalakbay pasiring duman, saindang nasabatan an ama ni Lamoni, na iyo an hade sa bilog na kadagaan.\n9 Asin hilnga, an ama ni Lamoni nagsabi sa saiya: Tadaw baya ta dae ka nag-abot sa piyesta kan dakulang kaaldawan kan ako naghimo nin sarong piyesta para sa sakuyang mga akeng lalake, asin sa sakuyang mga katawohan?\n10 Asin siya man nagsabi: Mas pinili mo pang makaiba an Nephitang ini, na iyo an saro sa mga kaakian nin sarong paraputik?\n11 Asin ini nangyaring naglipas na si Lamoni nagsabi sa saiya kun saen siya mapasiring, nin huli ta siya natakot na mapakulgan an boot niya.\n12 Asin siya nag-estorya saiya kan gabos na dahilan kan saiyang pagka-abala sa sadire niyang kahadean, na iyo an dahilan kun tadaw ta dae siya nakapasiring sa piyesta na saiyang pinag-andam.\n13 Asin ngonian kan si Lamoni nakapagsabi sa saiya kan gabos na ining mga bagay, hilnga, sa saiyang pagkangalas, an saiyang ama naanggot saiya, asin nagsabi: Lamoni, saimong inililigtas an mga Nephitang ini, na mga akeng lalake kan sarong putikon. Hilnga, saiyang pinagsalakatan an satuyang mga ama; asin ngonian an saiyang mga kaakian nag-arabot man sa pag-iriba na tanganing saindang mapupuwedeng madaya kita sa paagi kan saindang mga padaya asin kan saindang mga pamumutik, na tanganing sainda giraray masasalakatan kita kan satuyang pagsadire.\n14 Ngonian an ama ni Lamoni nagsugo saiya na gadanon niya si Ammon kan saiyang espada. Asin saiya man siyang sinugo na siya dae dapat na magpaduman sa kadagaan nin Middoni, alagad na siya dapat na bumalik kaiba niya sa kadagaan nin Ishmael.\n15 Pero si Lamoni nagsabi sa saiya: Dae ko gagadanon si Ammon, ni ako mabalik sa kadagaan nin Ishmael, alagad ako mapaduman sa kadagaan nin Middoni na tanganing sakong mapaluwas an mga katugangan ni Ammon, nin huli ta aram ko na sinda mga hustong tawo asin banal na mga propeta nin tunay na Diyos.\n16 Ngonian kan an saiyang ama nadangog an mga tataramong ini, siya nag-anggot saiya, asin saiyang binunot an saiyang espada na tanganing saiyang tagaon patumba sa daga.\n17 Alagad si Ammon nagtindog sa enotan asin nagsabi sa saiya: Hilnga, dae mo paggadanon an saimong akeng lalake; daeng pagkukulang, na ini marhay pang siya an dapat na mahulog kesa saimo, nin huli ta hilnga, siya nakapagsolsol na kan saiyang mga kasalanan; alagad kun ika na dapat mahulog sa panahon na ini, sa saimong kaanggotan, an saimong kalag dae maliligtas.\n18 Asin giraray, ini kapakinabangan na ika dapat na magpugol sa sadire; nin huli ta kun saimong gagadanon an saimong akeng lalake, siya bilang sarong inosenteng tawo, an saiyang dugo magkukurahaw gikan sa daga pasiring sa Kagurangnan na saiyang Diyos, nin huli ta an kabalusan mapapasaimo; asin ta baka na saimong maiwawara an saimong kalag.\n19 Ngonian kan si Ammon nakapagsabi na kaining mga tataramon sa saiya, siya nagsimbag saiya, na nagsasabi: Ako nakakaaram na kun sakuyang gagadanon an sakuyang akeng lalake, na ako magpapabulos nin inosenteng dugo; nin huli ta ika an nagmawo na madestroso siya.\n20 Asin saiyang ibiningat an saiyang kamot sa paggadan ki Ammon. Alagad si Ammon iyo an nagsangga kan saiyang mga pananaga, asin man tinaga niya an saiyang takyag na tanganing dae niya na ini magagamit pa.\n21 Ngonian kan mahiling kan hade na puwedeng magagadan siya ni Ammon, siya nagpoon sa pakikimaherak ki Ammon na saiyang paligtason an buhay niya.\n22 Pero si Ammon ipinapaitaas an saiyang espada, asin nagsabi sa saiya: Hilnga, ako maghahampak saimo laen lang kun saimong ipagtao sakuya na an sakuyang mga katugangan puwedeng paluluwason sa prisohan.\n23 Ngonian an hade, sa takot na siya mawaraan kan saiyang buhay, nagsabi: Kun saimo akong paliligtason ipagtatao ko sa saimo an anuman na saimong hahagadon, magin an kabanga nin kahadean.\n24 Ngonian kan mahiling ni Ammon na saiya nang naggibo an gusto niya sa gurang na hade na uyon sa saiyang pinagmamawot, siya nagsabi sa saiya: Kun saimong ipaggagawad na an sakuyang mga katugangan puwede nang makaluwas sa prisohan, asin man na si Lamoni mapasaiya an saiyang kahadean, asin na ikaw dae nang pagka-anggot saiya, pero ipaggawad na puwede niyang gigibohon an uyon sa saiyang sadireng mga pagmamawot sa anuman na bagay na saiyang pinag-iisip, pagkatapos sakuya ta kang paliligtason; ta kun dae hahampakon ta ka pasiring sa daga.\n25 Ngonian kan si Ammon nakapagtaram na kaining mga tataramon, an hade nagpoon na maogma nin huli kan saiyang buhay.\n26 Asin kan saiyang mahiling na si Ammon mayo nang pagmawot na destrosohon siya, asin kan saiya nang mahiling an kadakulang pagkamoot na igwa siya para sa saiyang akeng lalake na si Lamoni, siya nagngalas na grabeng gayo, asin nagsabi: Nin huli ta iyo ini an gabos na saimong pinagmamawot, na sakuyang paluluwason an saimong mga katugangan, asin magtugot na an sakuyang akeng lalake na si Lamoni na mapasaiya man giraray an kahadean, hilnga, ako maggagawad sa saimo na an sakuyang akeng lalake mapasaiya giraray an saiyang kahadean magpoon ngonian na panahon asin sagkod pa man; asin dae ko na siya maski noarin pa man pagbubutan---\n27 Asin sakuya man igagawad sa saimo na an saimong mga katugangan puwede nang makaluwas sa prisohan, asin ikaw asin an saimong mga katugangan puwedeng magdulok sakuya, sa sakuyang kahadean; nin huli ta ako nagmamawot nin dakulang gayo na mahihiling ta ka. Nin huli ta an hade dakulang gayo an pagkangalas sa mga tataramon na saiyang pinagtaram na, asin man sa mga tataramon na pinagtaram na kan saiyang akeng lalakeng si Lamoni, kun kaya sina nagmamawot na gayo na manunudan an mga ini.\n28 Asin ini nangyaring naglipas na si Ammon asin si Lamoni nagpadagos kan saindang paglalakbay paduman sa kadagaan nin Middoni. Asin si Lamoni nakakua nin pabor sa mga mata kan hade nin kadagaan; kun kaya an mga katugangan ni Ammon pinagdara paluwas sa prisohan.\n29 Asin kan si Ammon magkahiriling sinda siya nagin grabeng gayo an pagkamundo, nin huli ta hilnga sinda mga huba, asin an saindang mga kublit grabeng gayo an pagkagasgas nin huli kan pagkagapos nin makusog na mga lubid. Asin sinda man nagsapo nin kagutuman, pagkapaha, asin kan gabos na klaseng mga kasakitan; daeng pagkukulang na sinda nagin mapagpasensiya sa gabos nindang mga pagtitios.\n30 Asin, habang ini nangyari, iyo idto an saindang palad na magkahurulog sa mga kamot kan sarong grabe katagas asin sarong grabe katisong mga liog na mga katawohan; kun kaya siya habong magdadangog kan saindang mga tataramon, asin sainda sindang pinag-apon paluwas, asin pinaghampak sinda, asin pinagpapalayas sinda sa harong-harong, asin gikan sa sarong lugar pasiring sa sarong lugar, magin hanggan sinda nakaabot sa kadagaan kan Middoni; asin duman sinda dinarakop asin ipinagkunkun sa prisohan, asin ipinaggapos nin makusog na mga lubid, asin pinagloom sa prisohan sa kadakul na mga aldaw, asin pinagligtas sa paagi ni Lamoni asin Ammon.\n# posted by Unknown @ 11/08/2005 05:36:00 PM\nALMA TSAPTER 19\nSi Lamoni nakaresibe nin liwanag kan daeng kasagkoran na buhay asin nahiling an Paratubos ---- An saiyang bilog na pagharongon nahulog sa sarong daeng pagkamangno, asin an iba nakahiling nin mga anghel--- Si Ammon milagrosong pinagpreserba--- Siya nagbunyag nin kadakul asin nag-establisa nin sarong simbahan sa pag-iriba ninda.\nAsin ini nangyaring naglipas na sa pagkatapos nin duwang aldaw asin duwang banggi na sainda na kuta nang dadarahon an saiyang hawak asin ilubong na sa sarong lulubngan, na saindang pinaghimo para sa katuyuhan na paglulubngan kan saindang mga gadan.\n2 Ngonian an reyna na nakadangog sa kabantugan ni Ammon, kun kaya siya nagpadara asin nagmawot na siya magdulok sa saiya.\n3 Asin ini nangyaring naglipas na si Ammon naggibo susog sa pagkasugo saiya, asin nagpasiring palaog sa pagdulok sa reyna, asin nagmawot na maaraman kun ano an gusto niya na saiyang dapat na gibohon.\n4 Asin siya nagsabi sa saiya: An mga surugoon kan sakuyang agom iyo an nagpaaram kaini sa sakuya na ika sarong propeta nin sarong banal na Diyos, asin na ika may kapangyarihan na gumibo nin kadakul na mga darakulang kaggibohan sa saiyang pangaran;\n5 Kun kaya, kun iyo ini an kaso, ako nagmamawot na dapat kang magpasiring sa laog asin hilngon an sakuyang agom, nin huli ta siya nakahigda sa saiyang higdaan sa laog nin duwang aldaw asin duwang banggi; asin an iba nagsasabi na siya bako pang gadan, pero an iba man nagsasabi na siya gadan na asin na siya namamarong na, asin na siya dapat nang ilaog sa lulubngan; pero para sa sadire ko, na sa sakuya siya dae man nagbabata.\n6 Ngonian, iyo ini na si Ammon an nagmawot, nin huli ta siya nakaaram na si hadeng Lamoni yaon sa laog kan kapangyarihan nin Diyos; siya nakaaram na an madiklom na talukbong nin daeng pagtubod iyo an ipinag-apon sa harayo gikan sa saiyang isip, asin an liwanag na iyong gayo an nakapagpa-ilaw sa saiyang isip, na iyo an liwanag kan kamurawayan nin Diyos, na iyo an sarong makangangalas na liwanag kan saiyang karahayan--- iyo, an liwanag na ini nakapagtao nin grabeng kaogmahan sa saiyang kalag, an panginuron nin kadikloman nagkapururak, asin an liwanag nin daeng kasagkoran na buhay an naglalaad sa saiyang kalag, iyo, siya nakakaaram na iyo ini an nakadaog sa saiyang natural na kamugtakan, asin siya pinagdara pasiring sa Diyos---\n7 Kun kaya, kun ano an pinagmawot kan reyna sa saiya iyo man sana an saiyang minawot. Kun kaya siya nagduman palaog na tanganing hilingon an hade uyon sa kagustuhan kan reyna saiya; asin saiyang nahiling an hade, asin siya nakakaaram na siya bako pang gadan.\n8 Asin siya nagsabi sa reyna: Siya bako pang gadan, pero siya nagtuturog sa Diyos, asin sa pagkaaga siya magbubuhat giraray; kun kaya dae nindo siya ipaglubong.\n9 Asin si Ammon nagsabi sa saiya: Nagtutubod ka kaini? Asin siya nagsabi sa saiya: Ako mayong ibang saksi kundi an saimong tataramon, asin an tataramon kan samuyang mga surugoon; daeng pagkukulang na ako nagtutubod na ini mangyayari uyon sa saimong ipinagsabi.\n10 Asin si Ammon nagsabi sa saiya: Paladan ka nin huli kan saimong nagsosobrang gayong pagtubod, ako nagsasabi sa saimo, babae, mayo pang arog kaining pagtubod sa pag-iriba kan bilog na katawohan nin mga Nephita.\n11 Asin ini nangyaring naglipas na siya nagbantay sa may higdaan kan saiyang agom, magpoon sa oras na idto hanggan sa oras kan pagkaaga na si Ammon iyo an nagtermino na siya magbubuhat.\n12 Asin ini nangyaring naglipas na siya nagbuhat, uyon sa mga tataramon ni Ammon; asin habang siya nagbubuhat, saiyang ipinag-abot an saiyang kamot sa babae, asin nagsabi: Bendisyunan man lugod an pangaran nin Diyos, asin paladan ka.\n13 Nin huli ta seguradong ikaw nabubuhay pa, hilnga, nahiling ko an sakuyang Paratubos; asin siya maabot, asin ipapangaki nin sarong babae, asin saiyang tutubuson an bilog na nilalang na tawo na nagtutubod sa saiyang pangaran. Ngonian, kan saiya nang naisabi an mga tataramong ini, an siyang puso nagdakula sa laog niya, asin siya pinanluyahan giraray na may kaogmahan; asin an reyna man pinanluyahan, bilang nadaog sa paagi kan Espiritu.\n14 Ngonian si Ammon na nakamasid na an Espiritu nin Kagurangnan nagbulos uyon sa saiyang mga pangadyeon sa mga Lamanita, saiyang mga katugangan, na iyo an nagkausa nin grabeng pagmumundo sa pag-iriba kan mga Nephita, o sa pag-iriba kan bilog na katawohan nin Diyos nin huli kan saindang mga kadaendatahan asin saindang mga tradisyon, siya nagluhod, asin nagpoon na magpabulos kan saiyang kalag sa pagpangadye asin pagpapasalamat sa Diyos nin huli kan saiyang naginibohan sa saiyang mga katugangan; asin siya man nadadaog na may kaogmahan; asin kaya sinda gabos na tulo napalugmok sa daga.\n15 Ngonian, kan an mga surugoon kan hade nakasaksi na sinda nagkaturumba sinda man nagpoon sa pag-apud sa Diyos, nin huli ta an pagkatakot sa Kagurangnan nag-abot man sa sainda, nin huli ta sinda iyo an nagtindog sa atubangan nin hade asin nagsaksi sa saiya manungod sa makusog na kapangyarihan ni Ammon.\n16 Asin ini nangyaring naglipas na sinda nag-apud sa pangaran nin kagurangnan, sa abot kan saindang kusog, maski hanggan sinda gabos nagkaturumba sa daga, laen kan saro sa mga babaeng Lamanita, na an pangaran iyo si Abish, siya na napagbago na nin boot sa Kagurangnan sa kadakul nang taon, nin huli kan sarong pambihirang bisyon kan saiyang ama---\n17 Kaya, bilang napagbago na nin boot sa Kagurangnan, asin dae pa lamang niya ini ipinagpaaram, kun kaya, kan saiyang nasaksihan na an gabos na mga surugoon ni Lamoni nagkaturumba sa daga, asin man an saiyang amang, an reyna, asin an hade, asin si Ammon na nakadapa sa daga, siya nakakaaram na idto nangyari nin huli sa kapanagyarihan nin Diyos; asin naghuhuna na an oportunidad na ini, sa paagi kan paghimong ipaaram sa mga katawohan kun ano talaga an nangyari sa pag-iriba ninda, na sa paagi nin pagsasaksi kaining eksena ini magkakausa sa sainda na magtubod sa kapangyarihan nin Diyos, kun kaya siya nagparadalagan sa harong-harong, pinaghihimo ining maipaaram sa mga katawohan.\n18 Asin sinda nagpoon na mag-asembliya kan saindang mga sadire sa laog kan harong nin hade. Asin nag-arabot an kadakul, asin sa saindang pagkangalas, saindang nahiling an hade, asin an reyna, asin an saindang mga surugoon na nakaturumba sa daga, asin sinda gabos nagkahirigda na garo baga sinda garadan na; asin sainda man nahiling si Ammon, asin hilnga, siya sarong Nephita.\n19 Asin ngonian an mga katawohan nagpoon sa paggugurumod-gumod sa saindang mga sadire; an iba nagsasabi na idto sarong dakulang karaotan na nag-abot sa sainda, o sa hade asin sa saiyang harong, nin huli ta siya nagtugot na an sarong Nephita mag-erok sa kadagaan.\n20 Alagad an iba pinagsaway sinda, na nagsasabi: An hade iyo an nagdara kaining karaotan sa saiyang harong, nin huli ta ginadan niya an saiyang mga surugoon na iyo an nagwaratak-watak kan saindang mga kakarnerohan sa may tubig nin Sebus.\n21 Asin sinda man pinagsabihan kaidtong mga tawo na nagtindog sa tubig nin Sebus asin iyo an nagwaratak-watak sa mga kakarnerohan na pagsadire kan hade, nin huli ta anggot sinda ki Ammon nin huli kan numerong saiyang nagkagaradan na saindang mga katugangan sa may tubig nin Sebus, habang pinagdepensahan an mga kakarnerohan nin hade.\n22 Ngonian, an saro sainda, na an tugang na lalake nagadan kan espada ni Ammon, bilang grabeng gayo an kanggutan ki Ammon, nagubnot kan siyang espada asin nagdulok na tanganing saiyang itaga ki Ammon, sa paggadan saiya; asin habang saiyang pinagtataas an espada sa pagtaga saiya, hilnga, siya natumbang gadan.\n23 Ngonian satuyang nasaksihan na si Ammon dae kayang gadanon, nin huli ta an Kagurangnan nagsabi ki Mosiah, an saiyang ama: Ako an magliligtas saiya, asin ini mangyayari saiya na uyon sa saimong pagtubod--- kun kaya, si Mosiah ipinagkatiwala siya sa Kagurangnan.\n24 Asin ini nangyaring naglipas na kan an kadaklang tawo nakasaksi na an tawo natumbang gadan, na iyo an nagtaas kan espada sa paggadan kuta na ki Ammon, an pagkatakot an nag-abot sa sainda gabos, asin sinda dae na nagbingat pa kan saindang mga kamot na magduta saiya o sa kiisay man sainda na nagkaturumba; asin sinda nagpoon na magngalas giraray sa pag-iriba kan saindang mga sadire na kun ano man nanggad an nagkausa kaining dakulaon na kapangyarihan, o kun ano an boot sabihon kan gabos na ining mga bagay.\n25 Asin ini nangyaring naglipas na an kadaklan sa sainda na nagsabi na si Ammon iyo an Bantugang Espiritu, asin an iba man nagsabi na siya ipinadara kan Bantugang Espiritu;\n26 Alagad an iba nagsabi sa sainda gabos, na nagsasabi na siya sarong halimaw, o ipinadara gikan sa mga Nephita na tanganing padusahan sinda.\n27 Asin igwang iba na nagsabi na si Ammon iyo an ipinadara kan Bantugang Espiritu sa pagpasakit sainda nin huli kan saindang mga kadaendatahan; asin na an Bantugang Espiritu iyo an pirmeng nagbabantay sa mga Nephita, na iyong gayo an nagliligtas sainda paluwas sa saindang mga kamot; asin sinda nagsabi na iyo ini an Bantugang Espiritu na iyo an naderestroso nin kadakul na gayo na saindang mga katugangan, an mga Lamanita.\n28 Asin kaya an pag-iiriwal-iwal nagpoon na magin mataromon na gayo sa pag-iriba ninda. Asin habang sinda nagkakadireskusyunan, an babaeng surugoon na iyo an nagkausa kan kadaklang-tawo na magkasararong magtiripon nag-abot, asin kan saiyang nahiling an pag-iiriwal-iwal na nangyari sa pag-iriba nin kadaklang-tawo siya napano nin grabeng gayong kamundoan, magin hanggan sa pagluha.\n29 Asin ini nangyaring naglipas na siya nagdulok asin kinaputan an reyna sa kamot, na baka laman siya puwedeng mapabuhat gikan sa daga; asin habang saiyang nadutaan an kamot siya nagbuhat asin nagtindog sa saiyang mga bitis, asin nagkurahaw nin sarong dakulaong boses, na nagsasabi: O banal na Jesus, na iyo an nagligtas sakuya gikan sa makangorongirhat na impiyerno! O banal na Diyos, na igwa nin pagkaherak kaining mga katawohan!\n30 Asin kan siya nakapagsabi kaini, saiyang pinagdaop an saiyang mga kamot, na napapano nin kaogmahan, nagtataram nin kadakul na mga tataramon na dae naiintindihan; asin kan saiya nang naggibo ini, saiyang kinua an hade, si Lamoni, sa paagi nin kamot, asin hilnga siya nagbuhat man asin nagtindog sa saiyang mga bitis.\n31 Asin siya, tulos-tulos, na nahihiling an pag-iiriwal-iwal sa pag-iriba kan saiyang mga katawohan, nagpaduman asin nagpoon sa pagsaway sainda, asin sa pagtukdo sainda nin mga tataramon na saiyang nadangog gikan sa nguso ni Ammon; asin habang kadakul an nakadangog kan saiyang mga tataramon na nagturubod, asin napagbago an boot sa Kagurangnan.\n32 Alagad igwa nin kadakul sa pag-iriba ninda na habong magdangog sa saiyang mga tataramon; kun kaya sinda nagharale pasiring sa saindang sadireng dalan.\n33 Asin ini nangyaring naglipas na kan si Ammon nagbuhat naman siya man nagtukdo sa sainda, asin man an gabos na mga surugon ni Lamoni; asin sinda gabos nagpahayag sa mga katawohan nin kaparehong bagay--- na tanganing an saindang mga puso nagkabarago; na tanganing sinda nawaraan na nin pagmawot na gumibo pa nin maraot.\n34 Asin hilnga, kadakul an nagdeklara sa mga katawohan na tanganing sinda nakahiling nin mga anghel asin nakipag-olay-olay sainda; asin kaya sinda nagtaram sainda nin mga bagay nin Diyos, asin kan saiyang pagkamatanos.\n35 Asin ini nangyaring naglipas na igwa nin kadakul na nagtutubod sa saindang mga tataramon; asin an kadakul na nagtubod binurunyagan; asin sinda nagin sarong matanos na mga katawohan, asin sinda nagtugdok nin sarong simbahan sa pag-iriba ninda.\n36 Asin kaya an gibo nin Kagurangnan nanggad nagpoon sa pag-iriba kan mga Lamanita; kaya an nagpoon na pabuluson an saiyang Espiritu sa sainda; asin samuyang nasaksihan na an saiyang takyag nakaunat sa gabos na mga katawohan na magsosolsol asin magtutubod sa saiyang pangaran.\n# posted by Unknown @ 11/08/2005 04:15:00 PM


Sige man po an pangadie ko para sa katoninongan, pero tano po ta garo baga nagdadakul an kariribokan sa palibot niato?\nMasakit simbagon an saimong hapot. Gabos kita igua kan siring na kahapotan. Pirmi tang sinasabi “Peace is elusive”. Maulyas an katoninongan. Dakul na lugar sa kinaban, sagkod digdi sa satong nasyon igua nin giyera asin mga akto nin terorismo. Masakit saboton ini, garo baga sa sarong familia na naghihingowang magin marahay alagad iguang nasusumpungan na mga kadificilan. An saimong hapot nagdadara sato liwat sa misteryo kan karatan (mystery of evil). Alagad, dai lugod ini magpugol sato sa paghanap asin pagtrabaho para sa katoninongan. Sabi ngani kaiyan: An katoninongan sarong biyaya asin misyon (Peace is both a gift and a task.)\nAsin maski mayo nin giyera, dai boot sabihon igua na nin katoninongan. Puedeng mayo man nin garadanan sa palibot niato alagad napupurisaw an satong mga puso.\nKaipuhan nanggad na kita magtrabaho para sa katoninongan. Bako ining ‘automatic’. Kadaklan sa sato mayo kitang direktamenteng maginibo sa mga giyera sa Syria o sa Marawi. Alagad dawa siring, kaipuhan na padagos kitang magtanom nin katoninongan saen man kita. Dapat niatong maromdoman na anoman na iriwal, anoman na garadanan minapoon sa puso nin tawo. Siring na an kasulo minapoon sa sarong sadit na sabrit, iyo man an giyera asin garadanan. Kun kaya mahalagang gayo na an mga banhi nin katoningan maitanom sa mga puso niato asin kan mga kaakian.\nKaipuhan niato maggibo nin mga gawe nin katoninongan asin karahayan. Maski harayo kita sa giyera or lugar nin ralaban kaipuhan tang maghiras nin katoninongan. Minapoon man sa saradit na gawe an marahay asin matoninong na kapalibotan.\nDai kita mag-ontok sa pagpamibi huli ta biyaya man ini, orog na an katoninongan na bakong gikan sa kinaban, kundi sa Dios.\nPadagos kitang maglaom sa karahayan nin tawo asin sa pagkaherak nin Dios. Igua nin mga paagi na labaw sa satong pag-isip. An satong pagtubod sa Dios asin tiwala sa saiyang kapangyarihan iyo an matabang sato tanganing mahiling an kahulugan kan mga nangyayari sa buhay niato asin sa palibot niato.\nSa satong mga familia asin mga comunidad, kaipuhan niatong padagos na maghiras-hirasan nin katoninongan, dawa na sa paghiling niato masakit.\nDai ka mag-ontok na maglaom, magtrabaho asin magpamibi para sa katoninongan. Kaipuhan ta ining gayo. Pagsararoon niato an satong mga paghingowa nganing makamtan niato an katoninongan.


Home / Unlabelled / Pagtugot kan religious gatherings, binawi kan Malacañang\nPagtugot kan religious gatherings, binawi kan Malacañang\nBicol Standard Newspaper Thursday, April 30, 2020\nMANILA (Bicol Standard) Binawi kan Malacanang si enot nindang statement na nagsasabi na an religious gatherings tutugotan na sa mga lugar na nasa lindong kan general community quarantine (GCQ).\nSa mensahe sa reporters, si presidential spokesperson Harry Roque Jr., nagsabi na an issue na tugotan an religious activities an pig sumitir sa Inter-Agency Task Force on Emerging Infectious Diseases asin pag oorolayan sa aga.\nPig confirmar ni Roque na mayo nin religious gatherings na tutugotan sa mga lugar na nasa lindong kan GCQ sagkod na mayo pang final na desisyon sa bagay na ini.\nSa press briefing kasubago, sinabi ni Roque na an essential work asin religious gatherings an tutugotan na sa lugar sa lindong kan GCQ bastang mantiniron an social distancing asin an ibang security protocols sunodon.\nAn mass gatherings, kabale an religious activities an dai tinutugot sa lugar na nasa lindong kan enhanced community quarantine (ECQ).\nPagtugot kan religious gatherings, binawi kan Malacañang Reviewed by Bicol Standard Newspaper on Thursday, April 30, 2020 Rating: 5


Ang Ehipto (Arabe: مصر, Ehiptong Arabe: [mɑsˤɾ] ; Coptic: Ⲭⲏⲙⲓ, Kīmi ; Sahidic Coptic: ⲕⲏⲙⲉ, Kēme), opisyalmente Republikang Arabo nin Ehipto, Arabe:جمهوريّة مصر العربيّة, sarong nasyon na namomogtak haros sa Aprikang Amnayan, kun saen an Peninsulang Sinai nagigin dagang tulay pasiring sa Sur-solnopan nin Asya. An Ehiptio sarong transkontinental na nasyon, asin mayor na poder sa Aprika, sa Mediterraneong Basin, sa Tangang Subangan asin sa Moslem na kinaban. An hiwas niya naglalaklak nin 1,010,000 kilometro kwadrado (390,000 sq mi), an Ehipto kadolon an Dagat Mediteraneo sa amnayan, an Gaza Strip asin Israel sa norte-subangan, an Pulang Dagat sa subangan, asin Sudan sa habagatan asin an Libya sa solnopan.\nAn wagayway kan Ehipto\nAn kinaban kun saen ipinapaheling an kinamomogtakan kan Ehipto\nAn Ehipto saro sa pinakamatawong nasyon sa Aprika asin Tangang Subangan. An dakulang mayoriya kan sobrang 81 milyon katawo igdi nag'eerok harani sa mga pampang kan Salog Nilo, sa hiwas niyang mga 40,000 kilometro kwadrado (15,000 m kw.), kun saen an dagang mga pwedeng tanoman makukua. An dakulang kahiwasan kan Disiertong Sahara purakputak sana an populasyon. Mga kabanga kan residente kan Ehipto nag'eestar sa mga urban na lugar, asin kadaklan ngane kaini yaon sa mga dusok na sentro kan kadakulaan nin Cairo, Alexandria asin sa iba pang mga syudad sa Deltang Nilo.\nAn mga monumento arog kan mga pyramid sa Giza, an Great Sphinx natogdok kan mga soanoy na sibilisasyon kan Ehipto. asin mga rogba' niya arog kan sa Memphis, Thebes, asin Karnak saka an inapod na Valley of the Kings sa luwas kan Luxor, anas mga pigkakasibotan na adal sa arkeolohiko. An industriya sa turismo asin an Red Sea Riviera iyo an nagtataong trabaho sa 12% kan mga trahabador kan Ehipto.\nAn ekonomiya kan Ehipto sinasabing saro sa pinakawarak sa Tangang Subangan, na may sektor sa turismo, sa agrikultura, industriya asin serbisyo sa haros parehas na lebel nin produksyon.\nKan 2011, an Ehipto nagsapo' nin makuring rebolusyon, asin ini nagresulta sa pagkapatalsik sa pwesto ni Presidente Hosni Mubarak na kasi 30 anyos nagtukaw sa poder. Kan Hunyo 24, 2012, pakalihis nin pagkapot poder kan militar, si Mohamed Morsi iyo nas an napili sa sarong eleksyon na magtukaw presidente. Kan Agosto 2, 2012, an Primer Ministro kan Ehipto na si Hisham Qandil pigbuyagyag an kabilogan kan saiyang gabinete, na inaapilan nin 35 myembro, an 28 kaini mga ba'gohan kabali an apat hale sa Katugangan Muslim.\nAn Dakulang Sphinx sa Ehipto\nAn mga pyramid sa Giza\n29 ika-6 han Oktubre n/a 500,000 ika-6 kan Oktubre\n↑ "Population Clock". Central Agency for Public Mobilization and Statistics. 16 April 2011. Retrieved 16 April 2011.\nPinaghugot gikan sa "https://bcl.wikipedia.org/w/index.php?title=Ehipto&oldid=186101"\nLast edited on 28 Nobyembre 2019, at 16:39\nHuring pigliwat an pahinang ini kan 28 Nobyembre 2019, alas 16:39.


Wikipedia:WikiProyekto Kabikolan - Wikipedia\nPortal Proyekto Listahan Kasibotan Plantilya Miyembro\nAn Bulkan Mayon asin an Simbahan nin Cagsawa sa Daraga, Albay\nMaugmang pag-abot sa WikiProyekto Kabikolan! An katiripunan nin mga WikiProyekto na dapit sa paggibo asin pagpapaurog nin mga artikulong manungod sa Kabikolan sa Bikol Wikipedia.\nAn proyektong ini mawot hamanon an Kategorya:Kabikolan sa Bikol Wikipedia, asin dagos maitampok sa Portal kan Kabikolan.\nPoon sa pagkamondag kan Bikol Wikipedia sa taon 2007, saro sa mga nagin pokus kan websityo iyo an magsurat nin mga artikulo na manungod sa Kabikolan. Namokna an manlainlain na mga WikiRabuz poon kan taon 2008 na iyo an nagin pinakaenot na pormal na inisyatibo para sa pagpapaurog nin mga artikulong dapit sa Kabikolan. Huli kan mga paghirong ini, an Bikol Wikipedia nagin saro sa mga panginot na gunuan nin mga impormasyon asin datos sa lado nin Literaturang Bikolnon, Uusipon, Kultura, asin iba pa.\nKan taon 2021, pormal na piglunsar an WikiProyekto Kabikolan para pagsararoon an mga proyekto na dapit sa Kabikolan. Nasa irarom kan WikiProyekto na ini an mga proyekto sa manlainlain na lado arug kan pagkakan, musika, edukasyon, asbp. na parte nin pagbuhay kan mga Bikolano.\nBilang an pinakadakulang websityo na minagamit nin tataramong Bikol Sentral, kaipohan na marhay kan Bikol Wikipedia an pagpapabantog sa proyektong ini. Sa ngunyan, nagpapadagos an WikiProyekto Kabikolan bilang saro sa mga pinakaaktibong proyekto sa Bikol Wikipedia.\nMga katuyohan kan proyektoLiwaton\nPagsararo sa gabos na proyekto na dapit sa Kabikolan digdi sa Bikol Wikipedia\nPag-organisa asin paglista nin mga artikulong manungod sa Kabikolan sa manlainlain na lado\nMakatabang sa pagpapadakul asin pagpapaurog nin mga artikulo sa Bikol Wikipedia\nAn Wikimedia Commons igwa nin medya dapit sa Kabikolan.\nMga WikiProyekto sa Bikol Wikipedia\nRehiyon Bikol - artikulo sa Bikol Wikipedia\nKinua sa "https://bcl.wikipedia.org/w/index.php?title=Wikipedia:WikiProyekto_Kabikolan&oldid=215180"\nLast edited on 27 Setyembre 2021, at 13:15\nHuring binago an pahinang ini kaitong 27 Setyembre 2021, alas 13:15.


Tricyle bawal sa nat’l road alagad tinutugotan kan LGU\nCiudad nin Legazpi – Apesar kan prohibido sa mga national road an operasyon kan tricycle alagad an mga lokal na gobierno nag-iisyu nin mga franquicia na an saindang ruta puedeng magkayod sa national road.\nSi Director Noreen Lutey kan Land Transportation Office (LTO) nagbuyagyag sa entrevista kan Bicol Mail na dakul nang mga insidente na an saindang traffic enforcer maging an saindang deputized na personajes kan PNP nagdadakop nin mga tricycle sa national road alagad dai matiketan o ma-isyuhan nin TOPs huli ta an saindang ruta yaon pa sa laog kan franquicia asin consideradong daing pagbalga sa trafico.\nSa report kan Bicol PNP, dakul na mga aksidente sa trafico sa national road huli sa nagdadalagan na tricycle.\nAn solusyon digdi, segun ki director Lutey dapat enmiendahan kan lokal na gobierno an saindang ordinansa sa pag-isyu nin franquicia asin dapat dai na ibali sa ruta kan mga nagkakayod na tricycle an national road nganing maiwasan an mga aksidente.\nIgwa nang osip hali sa PNP na may LGU nag-iisyu nin franquicia sa operasyon kan mga tricycle sa saindang banwaan na tinutogotan sagcod sa siyam an pasajeros asin ini delicado sa mga aksidente.\nMandato sa LTO iyo an pag-implementar kan Acta Republika 4136 na kun igwang mga nagsisinutil sa tinampo puedeng dakopan an pasaway na tsuper asin isyuhan nin TOPs.\nAfuera pa kaini kabali sa nag-eenforsar iyo an destinong LTO deputized na miembros kan Philippine National Police na puedeng magamit kan mga alcalde.\nAn rehistrasyon kan tricycle yaon sa poder kan LTO alagad an pag-isyu nin franquicia yaon sa LGUs. (dpa)


Pagpahiwas kan aeropuerto liwat pinangako ni Gob Migz\nPili, Camarines Sur - Perang taon nang pendiente an expansion sa runway kan Naga Airport na proyecto kan Department of Transportation (DOTr) sa banwaan na ini alagad liwat nagpangako si Gobernador Migz Villafuerte na tatawan niyang prioridad na matapos an proyecto sa laog kan saiyang huring termino.\nAn siisay man na makontra, siya na an makakalaban.\nIni an mga pahayag sa miembros kan media ni Gob Villafuerte kasunod kan saiyang pag-asumir liwat sa puesto sa ika-tolong termino matapos saiyang daugon sa eleksyon nin labi sa cinco mil na boto si Majority Floor Leader Rolando Andaya Jr.\nMaging sa saiyang pag-atubang sa sesyon regular kan junta provincial, saiyang sinabi tatawan niya nin atensyon na matapos na an rehabilitasyon kan aeropuerto mantang dakulang bagay ini para sa programa sa turismo kan Camarines Sur.\nNaabala an implementasyon kan proyecto huli kan problema sa land acquisition na apektado an mahiwas na kaomahan na naghihinayan an mga paraoma mantang irrigated an saindang paroyan na perming halangkaw an produksyon nin paroy cada aranihan.\nKabale sa apektado mga kaomahan iyo an daga na sadiri ni Alcalde Tomas Bongalonta na kasurog kan mga paraoma sa barangay San Agustin na nagkokontra na sakupon an saindang daga na napapakinabangan para sa pagbuhay kan saindang mga familia.\nAn proyecto pigpunan an proceso kan panahon na Gobernador pa si 2nd District Congressman LRay Villafuerte.\nAn pagpahiwas kan aeropuerto suporta kan Metro Naga Chamber of Commerce and Industry Inc. asin kan Camarines Sur Chamber of Commerce and Industry Inc.\nNagtutubod an joven na gobernador asin an sektor nin negociantes na makakatabang sa economia kun marealisar na an proyecto sa aeropuerto.\nPangiturogan pa niya na madagos an Railway system na ibubugtak sa viente hektaryang lote an Bicol Central Station sa kabesira kan provincia.\nSi Villafuerte, Bise Gobernador Imelda Papin, mga kaalyado sa PDP-Laban na miembros kan junta provincial nagsumpa sa puesto sa atubangan ni Senador Cynthia Villar.\nAn actividad ginibo sa Capitolyo Provincial, nagsabay na an 19 sa 36 na mga alcalde sa provincia na miembros kan PDP-Laban. (dpa)


Sarong pambabraso an taktika kan Department of Transportation (DOTr) na planong tugotan na magkayod ngonian na panahon kan General Community Quarantine (GCQ) an Euro 4 na pampasajerong jeep nganing dagos nang ipasunod an controvercial modernization phase out kan mga PUJ\nPigbuyagyag ini kan sektor nin transporte sa paagi ni Joel Pillogo, lider kan Condor-Piston Bicol na papadatulan na dahilan kan DOTr na an Euro 4 maiimplementar an physical distancing envez na PUJ na taraidan an pasajeros.\nSektor nin transportasyon padagos nagpoprotesta contra sa jeepney phase out. (change.org.)\nMalinaw na pambabraso an plano kan ahencia na maresulta sa pantitilok sa hanap buhay kan mga pobreng tsuper asin operator kan mga PUJ.\nAn isyung ini saindang cocontrahon particularmente kan saindang lideres sa transporte sa Metro Manila nganing dai mawaran nin hanap buhay an ribo-ribong tsuper asin operator kan PUJ.\nPigpupunan nang i-converter an ibang mga PUJ sa E-Jeep alagad sa kondisyon na dapat isuko si lomang franquicia na pig-isyu kan Land Transportation and Regulatory Board (LTFRB).\nParalisado pa an viaje kan PUJs mientras na hinahalat pa an guidelines na ipapaluwas kan DOTr.\nAn physical distancing iyo an mawot estrictong iimplementar kan LTFRB huli kan padagos pang naglalangkaw an casong coronavirus disease (Covid -19).\nSa kaparejong entrevista sa lider kan Condor-Piston Bicol, dakul pa sa saindang pag-iriba sa saindang sektor an dai pa makakarecibe nin social amelioration hali sa Department of Social Welfare and Development.\nSaindang pigdedenuncia an nagkaperang opisyales de barangay asin politico huli kan may mga pinapalaen sa pagtao kan biyaya hale sa SAP program kan DSWD.\nTama sana an patanid kan DILG na dapat sangatan nin caso si mga opisyales de barangay na envuelto sa pandadaya sa payout kan SAP, sabi pa.\nNagtitirios na ngani sinda alagad gagamitan pa nin pambabraso nganing pirit na iimplementar an jeepney phaseout, sabi pa ni Pillogo.


Bungang-saldang - Wikipedia\nAn 'bungang-saldang resulta kan sobrang pagbalad sa saldang. Apektado kaini iyo an buhay na tisyu siring kan kublit na nadadangdang kumbaga sa radiasyon ultraviolet naghahale mismo sa saldang. Sintomas kaini sa mga tawo asin mga hayop iyo an namumulang kublit na maharatihit sa duta o sa hapros, makulog, asin pati may dara pang pagkaribong namamamate kan nanganganaan sa pagkabalad. Sa labis na pagkabalad sa saldang pwedeng magtaong peligro sa buhay. An bakong masyadong pagkabalad maresulta sana sa sinasabing suntan o "pangingitom" kan kublit.\nLudogludog resulta kan sobrang pagbalad\nPagbabaklas kan ibabaw nin kublit\nSobrang nabalad na hawak nin babae\nPangana' na radiasyon sa ultraviolet iyo an primeramenteng kawsa kan mga ludog sa kublit na totoo bako man madarang peligro. Pantahob sa saldang asin proteksyon sa kublit iyo an pang'ulang sa posiblerng kanser nin kublit. An pagsu'lot nin bado asin kupya' iyo an simpleng gamit pamproteksyon sa bungang-saldang. An bakong sobrang pagbalad natao man nin proteksyon sa sunod na pagkabalad huli ta nadagdagan kan inaapod na melanin, na nasagang sa sobrang pagkasulo kan kublit.\nMga iba pang sintomas asin tandaan nin pagkabaladLiwaton\nSa pagkasulo kan kublit dara sa pagbalad, iyo an pangtutubig kan mga ludog (nagliliptok), paggagatol, pagbabaklas kublit, hiras, kalentura, pantatakig, asin pagkawarang malay. Saro pa, nanginginit an parte kan kublit na nasulo sa balad saldang gibo kan konsentrasyon kan dugo sa prosesong pag'uumay kan nasulo. An pagkasulo kublit o bungang-saldang pwedeng pahamraw, o mahibog na pagkasulo kan kublit.\nPinaghugot gikan sa "https://bcl.wikipedia.org/w/index.php?title=Bungang-saldang&oldid=161386"\nLast edited on 9 Agosto 2016, at 22:33\nHuring pigliwat an pahinang ini kan 9 Agosto 2016, alas 22:33.


An Angkor Wat (sa khmer Ângkôr Vôtt /ɑŋkɔr vɔt/)(sinusurat man, Angkor Vat) antigong templong relihiyoso namumugtak sa Angkor, Kambodya asin konsideradong mga yaman arkeolohiko kan kinaban. Ini pigtugdok para ki Hading Suryavarman II kan kaamayan nin ika-12 siglo bilang templo kan saiyang estado asin bilang kabiserang syudad kan saiyang kahadian. Ini komo nasaray na haros bilog, an templo nagsirbing sentro nin relihiyon inot para sa Dyos na Vishnu kan mga Hindu asin sumunod para sa mga Buddhist. Sinasabing ini an pinakadakulang edipisyo relihiyoso sa bilog na kinaban.\nAn templo ginibo sa klasikong estilo kan arkitekturang Khmer. Nagin nang simbolo na mismo kan Kambodya ini, mala ta nakatala sa saindang bandera nasyunal. Ini man an mayor na atraksyon para sa mga bisitang turista. An Angkor Wat may duwang plano sa arkitekturang Khmer: an templong bukidnon na hitsura asin an templong pigtangga-tangga, basado sa arkitektura kan South Indian Hindu, na saro sa tatandaan iyo an Jagati. An disenyong ini pigrerepresentar an Bukid Neru, an erokan daa kan mga deva nin mitolohiyang Hindu: sa laog kan naglilikos na foso (moat) asin nin palibot na pader 3.6 kilometro an laba (2.2 milya) iyo an tulong mga rektanggulong galeriya, na lambang saro mas garo-gantad sa inot. Sa sentro kan templo nakatindog an quincunx na mga tore. Bakong arog kan kadakulan kan mga templong Angkor, ini nakaaatubang sa sulnopan; an mga iskolar dai nagkakauruyon kun ano an kahulugan kaini. An templong ini inaaraan na gayo huli sa saiyang makapugol-hinangos na gayon, kan saiyang harmoniya sa arkitektura, asin kan mga bas-relief asin mga devatas (mga anghel na bantay) nagsasamno sa saiyang mga lanob.\nAn modernong pangaran na Angkor Wat, buot sabihon "Templo nin syudad"; an taramon na Angkor hale sa nokor, sarong katagang Sanskrito नगर nagara, "kabisera" o "syudad". An Wat tataramon na Kmer para sa templo. Bago kan apod na ini, an templo bisto sa arapudan na Preah Pisnulok, titulo para sa nagadan nang kagtugdas kaini na si Suryavarman II. \nKinua sa "https://bcl.wikipedia.org/w/index.php?title=Angkor_Wat&oldid=218130"\nHuring binago an pahinang ini kaitong 5 Nobyembre 2021, alas 17:36.